
Z A P I S N I K 

SA 18. SJEDNICE GRADSKOG VIJEĆA

GRADA GRAČANICA

Održana dana 28.04.2026. godine u Multimedijalnoj sali za sjednice Grada Gračanica sa početkom u 9,30 sati.

Sjednici je prisustvovalo 29 članova Vijeća.

Odsutan je bio Avdo Kurtović.

Pored članova Gradskog vijeća sjednici su prisustvovali: Gradonačelnik Sadmir Džebo, šefovi službi za upravu, te predstavnici sredstava informisanja.

Radio Gračanica je vršila prijenos sjednice uživo.

Sjednicu je otvorio i istom predsjedavao Mirza Okić, Predsjedavajući Gradskog vijeća, zajedno sa zamjenikom Selmom Begović i sekretarom Hamzić Mersedom.

Zapisnik je vodio Hazim Iljazović, a vršilo se i tonsko snimanje sjednice.

Tonski snimak sastavni je dio zapisnika.

Intoniranje himne Bosne i Hercegovine.

Nakon ovog dijela sjednice Predsjedavajući je stavio na raspravu zapisnik sa 17. sjednice Gradskog vijeća.

Nije bilo učesnika u diskusiji.

Zapisnik sa 17. sjednice Gradskog vijeća je jednoglasno usvojen, sa 26 glasova „ZA“.

Predsjedavajući Gradskog vijeća pročitao pristigle odgovore:

Na 17. sjednici GV Gračanica upućeno je 22 vijećničke inicijative i 9 vijećničkih pitanja. Pristigli odgovori su sledeći:

Odgovor na inicijativu vijećnice Tijane Lukić za vraćanje znaka za jednosmjernu ulicu u naselju Bazen odgovoreno je da ​je Grad Gračanica Planom javnih nabavki za 2026. godinu predvidio nabavku vertikalne saobraćajne signalizacije.
​​Tokom ovog procesa nabavit će se i postaviti potrebni znakovi kako bi se u navedenoj ulici ponovo uspostavio jednosmjerni režim saobraćaja.

Na inicijativu vijećnice Tijane Lukić za organizovanje uzimanja uzoraka krvi za labaratorijsko-biohemijske analize onkološkim pacijentima na dodatnoj lokaciji iz Doma zdravlja Gračanica odgovaraju da ustanova izražava punu posvećenost pružanju kvalitetne zaštite stanovništvu, posebno osjetljivim kategorijama kao što su onkološki pacijenti.
​Ustanova je voljna postupiti po navedenoj inicijativi u dogledno vrijeme, pod uslovom da se osiguraju potrebni tehnički i kadrovski resursi.

Pristigao je odgovor na inicijativu vijećnika Nedžada Devedžića za sanaciju divlje deponije u naselju Bijeli Potok MZ Lukavica.
​Grad Gračanica planira u 2026. godini aplicirati na Javni poziv Federalnog ministarstva okoliša i turizma, pod uvjetom da isti bude objavljen.
​Divlja deponija Bijeli potok je na pristupačnim dijelovima terena je već sanirana i neće biti uvrštena u Elaborat za zbrinjavanje otpada sa divljih deponija na području grada Gračanica za 2026. Godinu a razlog je neprisupačnost terena za mašinsko i manuelno čišćenje iste.

Odgovor na pitanje vijećnika Edina Šehića u vezi obaveza prema zaposlenicima i u vezi Bilansa stanja JU Centar za socijalni rad Gračanica glasi
​Na kontu 340000 iskazan je iznos od 115.966,00 KM.
​Navedeni iznos se, pored redovnih obaveza prema zaposlenicima, odnosi i na naknade za roditelje njegovatelje za decembar 2025. godine.
​Sredstva za ove naknade i doprinose doznačuju se iz Budžeta Federacije BiH (do 15-og u mjesecu za prethodni mjesec).
​Naglašeno je da se plate zaposlenicima isplaćuju redovno i u roku.

Pristigao je odgovor na pitanje vijećnika Edina Šehića za subvencije mjesečnih karata za učenike (OŠ "Hasan Kikić") 
​Učenici već ostvaruju pravo na subvenciju od 50% cijene karte prema važećem ugovoru s prevoznikom "JUPPI TOURS".
​Cijena usluge je fiksna i ne može se mijenjati prema ugovoru. Svaka promjena koja bi se odnosila na broj učenika zahtijeva saglasnost resornog ministarstva.
​Prevoznik je obavezan na fiksnu cijenu bez obzira na rast cijena goriva, a škola nema mogućnost jednostranog povećanja iznosa subvencije bez dodatnih procedura i saglasnosti Ministarstva obrazovanja i nauke TK. 

Pristigao je odgovor na vijećničko pitanje Klub NS/NiP za uspostavu i kontrole javnih parkirališta.
​Odlukama Gradskog vijeća upravljanje i održavanje javnih parkirališta povjereno je JP "KOMUS".
​Izrađen je obrazac prekršajnog naloga za nepropisno parkiranje, koji je poslan Federalnom ministarstvu pravde na odobrenje (zahtjev zaprimljen 11.02.2026. i još se čeka potvrda).
​Regulatorna agencija za komunikacije odobrila je zahtjev za telefonsku numeraciju; očekuje se isporuka brojeva za naplatu parkinga putem SMS-a.
​Nabavljena je i mašina za iscrtavanje horizontalne signalizacije, kao i potrebne boje.

Takođe je pristigao odgovor na vijećničko pitanje Kluba vijećnika NS/NiP za RENTU.
​Ostvareni prihodi u 2025. Godini po osnovu RENTE su 518.156 KM.
​Realizovani projekti: 381.349 KM (rekonstrukcija puteva Drafnići, Japaga-Potok Mahala, Mednica, kanalizacija Lukavički sokak i Ritašići, te sportski i infrastrukturni radovi u gradu).
​Preostala sredstva: Vezana potpisanim ugovorima za sanaciju rukometnog igrališta, ulice Breučka i puteva u naseljima Drafnići, Klobodanovići i Javor.
​planirani fFokus na puteve u 2026 godini: Mula Dedina, Riječka, Lipa, te trotoare u ulicama 212. Oslobodilačke brigade i Hajdarevac. Ostali projekti će se usklađivati prema punjenju budžeta.

Odgovor na inicijativu Vijećnika Hamde Huskića za asfaltiranje dionice puta parcela 1236/2 K.O. Gračanica.
​Uvidom u katastar utvrđeno je da se dionica ne nalazi u putnom pojasu Regionalnih cesta TK. Sporni dio puta pripada putnom pojasu Magistralnih cesta, te je inicijativu potrebno uputiti na adresu JP Cesta FBiH.

IZ JP Ceste Federacije BiH je pristigao odgovor na inicijativu vijećnika Arnesa Avdića za uklanjanje dijela trotoara kako bi se olakšalo skretanje i izlazak vozila sa sporednog puta na magistralnu cestu kod JU OŠ Donja Orahovica.
​Prema Zakonu o cestama FBiH i pratećim pravilnicima, izgradnja i održavanje priključka je obaveza vlasnika ili korisnika (u ovom slučaju škole ili lokalne zajednice), a ne JP Ceste FBiH.
​Ukoliko postojeći priključak ne zadovoljava potrebe, vlasnik/korisnik mora:
​Izraditi projekt rekonstrukcije priključka.
​Pribaviti odobrenje od JP Ceste Federacije BiH d.o.o.
​Samostalno finansirati i izvršiti radove.

Na vijećničko pitanje vijećnika Harisa Hasića za povećan nadzor i sprečavanje nezakonitih radnji nomada iz Policijske stanice Gračanica odgovaraju da postupaju po svim zaprimljenim prijavama na terenu.
​Uniformisani službenici na licu mjesta vrše provjeru identiteta nomada, nakon čega o utvrđenom stanju obavještavaju nadležnu inspekcijsku službu radi daljeg djelovanja.

Na inicijativu kluba vijećnika DF za sanaciju trotoara dionica Šarena džamija – Opća bolnica ​iz JU Direkcija regionalnih cesta pristigao je sledeći odgovor. Utvrđeno je da su oštećenja nastala zbog radova na vodovodnim instalacijama Grada Gračanica. Izvođač radova je izvršio sanaciju i staza je trenutno prohodna za pješake.
​Direkcija nema planirana sredstva za sanaciju pješačkih staza na ovom području u tekućoj godini. Potrebna sredstva će se razmotriti i predvidjeti u narednim planovima rada ukoliko se ukaže potreba za daljom sanacijom.

U odgovoru na vijećničku inicijativu vijećnice Nadije Korić – Bećirović u vezi pristupa osobama s invaliditetom  u objekat JP Pošta  Gračanica se navodi
​JP BH POŠTA je u Planu poslovanja i investicija za period 2026–2028. osigurala sredstva za trajno rješavanje pristupa osoba sa invaliditetom šalter sali.
​Do realizacije projekta, korisnici s umanjenim tjelesnim sposobnostima mogu pristupiti šalter sali sa zadnje strane objekta (kroz službene prostorije) uz pomoć uposlenika.

Na vijećničku inicijativu vijećnice Mersihe jogunčić za postavljanje ogledala na raskrsnici u naselju Ritašići pristigao je odgovor da je nabavka i postavljanje ogledala planirana u sklopu javne nabavke vertikalne saobraćajne signalizacije za 2026. godinu.
​Postupak javne nabavke će biti pokrenut u junu 2026. godine.

Pristigao je dgovor na vijećniko pitanje vijećnika Amela Iljazovića za centralno previjalište na pristupačnoj lokaciji. Iz Doma zdravlja potvrđuju opredijeljenost ka pružanju što kvalitetnije i sveobuhvatnije zdravstvene zaštite svim stanovnicima grada.
​Po navedenoj inicijativi će se postupiti u dogledno vrijeme, uz uslov da se osiguraju neophodni tehnički i kadrovski resursi.

Na vijećničko pitanje vijećnika Amela Iljazovića o održavanju šehidskih mezarja pristigao je odgovor u kojem se navodi:
​organizacija porodica šehida, kao nevladina organizacija, nije zakonski nosilac održavanja. Prema Zakonu o dopunskim pravima boraca TK i gradskim odlukama, to je isključiva nadležnost ​Lokalne samouprave, javnih komunalnih preduzeća, vjerskih zajednica za parcele u njihovom posjedu.
​U toku je projekt mapiranja šehidskih mezarja u Tuzlanskom kantonu. U Gračanici su završena mezarja Šabuša MZ Gračanica i Karići u  MZ D. Orahovica, a javna platforma očekuje se za 2-3 mjeseca.
​Odgovornost za održavanje je na institucijama i vlasnicima lokacija (država/opština), a ne na udruženju građana. Pozitivan primjer je saradnja s JP "Komus" na mezarju Šabuša.

Napominjem da su odgovori stigli u opširnijoj formi, a da je ovdje pročitana suština istih. Na preostale inicijative i pitanja odgovori nisu pristigli. 
Vijećnici su postavili nova pitanja i inicijative:

Lukić Tijana:

Vijećničko pitanje:

“Za današnju sjednicu imam jedno vijećnićko pitanje, upućujem ga JZU Dom zdravlja Gračanica.

Razočarana sam odgovorom od JZU “Dom zdravlja” Gračanica na upućenu inicijativu o organizovanju dodatnog prostora za uzimanje laboratorijskog-biohemijskih uzoraka onkološkim pacijentima, postavljam vijećničko pitanje:

Koji su to tačno tehnički i kadrovski resursi potrebni za realizaciju navedenog zahtjeva, kako bi olakšali onkološkim pacijentima pristup usluzi?”

Mersiha Jogunčić:

“Ja za ovu sjednicu imam dvije vijećničke inicijative i jedno vijećničko pitanje, a prije toga bih se zaista htjela zahvaliti građanima koji su me kontaktirali i tražili da uputim ove inicijative s obzirom da nisma u mogućnosti da obiđem grad  baš tako da znam za te probleme, možda su neki drugi bili malo bliže  problem, ali evo pokušati ćemo da riješimo i ovo.

Također, što nisam dobila odgovore na prethodnim sjednicama, ponovo napominjem da očekujem odgovore u narednom periodu.”

Sada ću preći na svoja vijećnička pitanja i inicijative:

Vijećnička inicijativa:

“Podnosim inicijativu za rješavanje dugogodišnjeg problema odvođenja površnskih i otpadnih voda u naselju Luke i kvalitetnog priključenja na gradsku kanalizacionu mrežu.

Obrazloženje:

Problem nefunkcionisanja kanalizacije u naselju Luke traje već nekoliko godina, zbog čega dolazi do vraćanja otpadnih voda u podrumske prostorije pojedinih stambenih zgrada u ovom naselju. Navedeni problem se najčešće javlja prilikom jačih i dugotrajnih padavina, kada dolazi do začepljenja odvodne kanalizacione mreže u ovom naselju. Prethodnih godina stanari su ovog naselja morali vlastitim sredstvima vršiti čišćenje sabirnih jama angažujući cisterne za tu namjenu. Naravno, da svi mi ovdje znamo, koji smo malo duže, da se ovo pitanje i ova inicijativa vuče već godinama i Vodovod i kanalizacija su jedno vrijeme sudjelovali u rješavanju ovog problema. Kako dolazi do usložnjavanja ovog problema stanari naselja Luke traže održavanje zajedničkog sastanka sa predstavnicima nadležne gradske službe i JP “Vodovod i kanalizacija”, na kome će detaljnije predstaviti ovaj problem i pokušati zajednički definisati moguće postupke i rješenja, kao i odgovarajuće obaveze u cilju definitivnog rješavanja problema odvođenja otpanih voda iz ovog naselja”. Da se razumijemo još nešto, stanovnici naselja Luke odlično znaju da je njihova obaveza da rješavaju to kad se kanalizacija dovede do septičkih jama. Međutim, ovdje se radi o tome da kanalizacija nije dovedena niti do septičkih jama i ovaj sastanak bi možda riješio neke dileme i stanovnika naselja Luke i obaveza javnog preduzeća, ali i gradskih službi. Tako da zaista apelujem i molim da se održi sastanak pa onda da se krene ka rješavanju problema. Ja mislim da me direktor Vodovoda odlično razumije i da zna o čemu govorim, tako da će sigurno postupiti po ovoj inicijativi”.

Vijećnička inicijativa:

“Podnosim inicijativu za rješavnje problema odlaganja komunalnog otpada u ulici Mula Mustafe Bašeskije za stanare u naselju iza zgrade Gradske uprave Gračanica.

Obrazloženje:

U ovom naselju su postavljena dva kontejnera koja služe za odlaganje komunalnog otpada iz okolnih zgrada. Međutim, činjenica je da smeće bacaju svi, pa i slučajni prolaznici, kao i ljudi koji autima dovoze otpad i  mi znamo da se to dešava gdje god ima kontejner i isti odlažu u ova dva kontejnera, zbog čega su ovi kontejneri uglavnom prepuni, tako da se značajna količina otpada odlaže pored kontejnera.

Navedene kontejnere radnici Komusa redovno prazne srijedom ujutro, ali ne pokupe smeće okolo nego ostave, a kontejneri su puni već u petak.

Ono što hoću reći i kad radnci Komusa, svaka čast redovno odvoze smeće  sve se to dešava, međutim ono što ispadne pored kante pa i kontejnera redovno se ne kupi. Dakle, ulice poprilično smrde dugo i naselja tokom tog dana kad se smeće odveze. Zatim, 

u naselju postoje i dva kontejnera za razvrstavanje otpada, ali u istima nikad ništa nije razvrstano i u njih građani odlažu bilo kakav  otpad koji im padne napamet. Smatram da je neophodno da predstavnici JP “Komus” i nadležne gradske službe, održe sastanak s građanima koji stanuju u zgradama u ulici Mula Mustafe Bašeskije kako bi definisali novi način deponovanja komunalnog otpada u ovom naselju, pošto je dosadašnji način, upotrebom kontejnera, neadekvatan i ne zadovoljava potrebne higijenske i ekološke standarde”..

Zašto ovo kažem, zato što su stanovnici koji stanuju u tim zgradama a mislim da svi vi to iz Gradske uprave odlično vidite te kontejnere. Ljudi vikendom su kod kuće i njihova djeca se igraju tu oko kontejnera, dakle, na tim zelenim površinama i možda ukoliko se održi ovaj sastanak, a voljela bih da se održi zaista, se postigne dogovor pa da im se odveze smeće bar petkom da se promijeni tajming odvoženja smeća pa da za vikend nemaju te deponije kad su djeca tu. Evo i to će zadovoljiti stanovnike jer ne mogu čitati sve iz poruka koje su ovolike koje sam dobila, ali evo uspjela sam zažeti u nekoliko rečenica”.

I vijećničko pitanje imam, takođe Službi za prostorno uređenje, geodetsko imovinske i pravne poslove.

Vijećničko pitanje:

“Kada će stanovnici u ulici Podgaj, MZ Gračanica, konačno imati stabilno funkcionisanje ulične rasvjete tokom noćnih sati? 

A sa ovim pitanjem je upoznat i  Gradonačelnik i službe i već je to dolazilo, ali evo s obzirom da se nije reagovalo ja moram postaviti ovo pitanje na zahtjev stanovnika ulice Podgaj postavljam ovo vijećničko pitanje pošto već više od dva mjeseca u ovoj ulici ne radi ulična rasvjeta. Dakle, nema je uopšte. S obzirom da ulična rasvjeta ne radi već duže vrijeme građani se ne osjećaju sigurno u svojim dvorištima i naseljima zbog čega su samoinicijativno nekoliko puta kontaktirali firmu koja radi na održavanju javne rasvjete u MZ Gračanica ali svaki pokušaj uspostavljanja kontakta bio je bezuspješan. Zbog navedenog problema postoji i realna mogućnost da će građani ove ulice pokrenuti peticiju prema Gradskoj upravi sa zahtjevom što hitnijeg osposobljavanja ulične rasvjete kako bi ovaj dio mjesne zajednice imao odgovarajući stepen bezbjednosti u noćnim satima”.

Vahid Bajrić:

Vijećnička inicijativa:

“Inicijativa za sanaciju klizišta MZ Donja Orahovica-naselje Turkovići.

Poštovani,

Obraćam Vam se sa inicijativom za sanaciju klizišta u MZ Donja Orahovica, naselje Turkovići, koje ugrožava prohodnost puta prema obradivim površinama, šumama i određenom broju vikend objekata. Veći broj stanovnika Donje Orahovice koristi pomenutu dionicu puta za koju nema obilaznice.

Obrazloženje:

Nakon obilnih sniježnih padavina, nakon toga i kišnih padavina došlo je do pojave klizišta u Mjesnoj zajednici Donja Orahovica, odnosno u naselju Turkovići. Radi se o prekidu putne komunikacije u dužini oko cca 12 m i širini oko 1.60 metara. Obzirom da se radi o širini puta od 3 metra ukoliko se u skorije vrijeme ne pronađe adekvatno rješenje, neće biti moguće vozilima koristiti pomenutu dionicu puta. Saobraćaj je već obustavljen za teretna vozila iz sigurnosnih razloga. Napominjem da za pomenutu dionicu nema obilaznice. Unaprijed se zahvaljujem!”.

Vijećnička inicijativa:

“Inicijativa za hitnu sanaciju oštećenog lokalnog puta L 035034 Kamenica-Bajići-Obruč-Rijeka na stacionaži 2,4 km zbog padanja potpornog zida.

Poštovani,

Obraćam Vam se sa inicijativom za obezbjeđenje finansijskih sredstava za sanaciju oštećenog lokalnog puta L 035034 Kamenica (Magistralna cesta M-4 Doboj-Tuzla)-Bajići-Obruč-Rijeka (Regionalna cesta R 355 Donja-Orahovica-Srebrenik) na stacionaži 2,4 km zbog urušavanja potpornog zida u dužini oko 22 m i visine 1,8 m pri čemu je “podlokao” uništio bankinu i dio trupa ispod asfaltnog kolovoza u dužini od 22 m i time ugrozio putnu komunikaciju koja je izuzetno frekventna za putnička i teretna vozila i za pješake.

Obrazloženje:

Naime, ovaj lokalni put je oštećen još u 2018. godini od posljedica velikih kišnih padavina i bujica koje su pogodile Donju Orahovicu, tako da je urušen potporni zid uz parcelu M.H. i time uništio bankinu i dio trupa ispod asfaltnog kolovoza u dužini od 22 m.

Obzirom da se radi o frekventnoj putnoj komunikaciji za putnička i teretna vozila i pješake i da svakim danom predstavlja opasnost po građane, Vas molim da djelujete i angažujete stručna lica, kako bi zaštitili građane i materijalna dobra. Unaprijed se zahvaljujem”.

Devedžić Nedžad:

Za današnju sjednicu imam tri vijećnička pitanja od toga jedno ponavljam iz razloga što nisam dobio odgovor, a odnosi se na fazu 4 vodosnabdijevanja Mjesne zajednice Lukavica. Iz kojih izvora se finansira? Ko je izvođač radova i kojim postupkom je odabran i koji je ugovorni rok za realizaciju projekta?

Vijećničko pitanje:

“Na osnovu statuta Grada Gračanica i Poslovnika o radu Gradskog vijeća, podnosim sljedeće vijećničko ptanje: Molim Vas za informaciju o statusu nove Odluke o naplati priključaka za korisnike vodovoda u MZ Lukavica, a koja je usvojena na sastanku 15.02.2026. godine i koju ste potvrdili na 16. sjednici GV održane 03.03.2026.godine. S obzirom da to da je tom prilikom odlučeno da se prethodna cijena od 1.000 KM stavi van snage. Zanima me dokle se došlo sa procedurom usvajanja nove cijene i kada će ona postati pravosnažna.

Obrazloženje:

S obzirom na to da je Vijeće MZ Lukavica najrelevantnije tijelo za prepoznavanje potreba lokalnog stanovništva, neophodno je da se administrativne procedure u Gradskoj upravi ubrzaju kako bi se volja mještana ispoštovala, a nova, povoljnija cijena priključka počela primjenjivati bez daljnjeg odlaganja.

Mjesna zajednica Lukavica najbolje poznaje socijalnu kartu svog stanovništva. Ignorisanjem inicijativa koje dolaze direktno sa terena, gubi se povjerenje građana u istitucije Grada.

Stoga, insisitiram da Gradska uprava prepozna hitnost situacije i prioritetno odradi odluku, jer svako dalje odlaganje nanosi direktnu štetu i razvoju infrastrukture i standardu života u našoj mjesnoj zajednici. Molim nadležne službe da mi, u skladu sa Poslovnikom, dostave odgovor na ovo pitanje u pisanoj formi”.

Vijećničko pitanje:

“Na osnovu Statuta Grada Gračanica i Poslovnika o radu Gradskog vijeća, podnosim sljedeće vijećničko pitanje a upućujem ga Gradonačelniku i službama Grada Gračanice.

Molim nadležnu gradsku službu za informaciju o statusu sredstava namijenjenih za vodosnabdijevanje MZ Lukavica. Konkretno, tražim potvrdu da li su predviđena sredstva za ovaj projekat uvećana sa 100.000 KM na iznos od 350.000 KM.

Obrazloženje:

Obrazloženje ovog pitanja temelji se na potrebi za direktnim rasterećenjem građana MZ Lukavica. Naime, planirano proširenje mreže trenutno predviđa učešće 350 korisnika u iznosu od po 1.000 KM.

Osiguravanjem traženog iznosa od 350.000 KM iz doznačenih sredstava viših nivoa vlasti, navedeni korisnici bi u potpunosti bili oslobođeni ove naknade. Samtram da je s obzirom na značajna sredstva u Budžetu TK za 2026. godinu, socijalno i ekonomski opravdano da Grad Gračanica preuzme ovaj dio troškova i time direktno pomogne mještanima Lukavice u rješavanju osnovnog životnog pitanja. Molim nadležne službe da mi u skladu sa poslovnikom, dostave odgovor na ovo pitanje u pisanoj formi”.

Vijećničko pitanje:

“Na osnovu Statuta Grada Gračanica i Poslovnika o radu Gradskog vijeća, podnosim slijedeće vijećničko pitanje:

Šta obuhvata Faza 4 projekta vodosnabdijevanja MZ Lukavica, iz kojih izvora se finansira, ko je izvođač radova i kojim postupkom je odabran, koji je ugovoreni rok realizacije projekta?

Obrazloženje:

Projekat vodosnabdijevanja MZ Lukavica predstavlja jedan od najznačajnijih infrastrukturnih projekata u voj mjesnoj zajednici, bdući da obuhvata oko 350 domaćinstava i rješava dugogodišnji problem nedostatka stabilnog i kvalitetnog vodosnabdijevanja.

Prema dostupnim informacijama prethodne faze projekta (Faza 1, Faza 2 i faza 3) već su u visokoj fazi realizacije, molim i zvaničnu potvrdu o njihovom trenutnom statusu i preostalim radovima.

S obzirom na značaj projekta i očekivanja stanovnika Lukavice, potrebno je raspolagati tačnim podacima o svakoj fazi radova, uključujući i Fazu 4, kako bi se pratila efikasnost realizacije i planirale naredne aktivnosti.

Na kraju molim nadležne službe da mi, u skladu sa Poslovnikom, dostave odgovor na ovo pitanje u pisanoj formi”.

Omerović Almedin:

Vijećnička inicijativa:

“Potkresavanje stabala na području MZ Lukavica-naselje Prnjavor-Vodica”

Obrazloženje:

Poštovani,

U Mjesnoj zajednici Lukavica na području naselja Prnjavor-Vodica na šumskom području predstavnici V MZ primjetili su više stabala koja su ugrozila dalekovod.

Tražimo od Elektroprivrede BiH odnosno Elektrodistribucije Gračanica da se izvrši potkresavanje navedenih stabala budući da ista svojim granama ugrožavaju dalekovod te da se usljed elelemntarnih nepogoda vrlo lako može dogoditi presijecanje elektrokablova i prestanak urednim snabdijevanjem električnom energijom naselja Bijeli Potok, Vrela i Prnjavor. Molim za hitnu reakciju kako bi stanovnici Lukavice imali neometan dotok električne energije”.

Iljazović Amel:

Vijećnička inicijativa:

“Poštovani,

U skladu sa članom 23. i 46. Statuta Grada Gračanica i članom 93. Poslovnika o radu Gradskog vijeća grada Gračanica podnosim vijećničku inicijativu za izgradnju trotoara na dionici nova autobuska stanica-benzinska pumpa INA izlaz prema ulici Gračaničkih gazija.

Obrazloženje:

Naime na pomenutoj trasi već postoji trotoar koji nije u adekvatnom stanju za kretanje pješaka, stoga vas molim da sagledate mogućnost izlaska na teren i saniranje istoga.

Razlog za podnošenje moje inicijative jeste sama sigurnost građana”.

Vijećnička inicijativa:

“Poštovani,

U skladu sa članom 23. i 46. Statuta Grada Gračanica i članom 93. Poslovnika o radu Gradskog vijeća Grada Gračanica podnosim vijećničku inicijativu za izradu horizontalne i vertikalne signalizacije u ulici Patriotske lige.

Obrazloženje:

Naime na poenutoj trasi puta nije dovoljno obezbijeđena vertikalna  horizontalna signalizacija stoga vas molim da nadležna služba izvrši pregled.

Razlog za podnošenje moje inicijative jeste sama sigurnost građana”

Demir Milkić:

Vijećnička inicijativa:

“U ime građana naselja Javor i u lično ime upućujem inicijativu za postavljanje saobraćajnog ogledala na izlazu iz ulice Klobodanovića na ulicu Osmana Mehića Tucka.

Zaista nepregledan teren a svakodnevno voze kamioni iz lokalnog kamenoloma što otežava prelednost.

Prije par godina bilo je ogledalo međutim nakon radova i krčenja uništeno.

Molim da razmotrite inicijativu”.

Vijećnička inicijativa:

“Pokrećem inicijativu za sanaciju sokaka od udarnih rupa koji je između ulice Klobodanovića i 212. oslobodilačke brigade u naselju Javor.

Molim Vas da izađete na teren i vidite da je ova Ulica u jako lošem stanju te su potrebna krpljenja iste cca do 8.000 KM a uradila bi se od Održavanja ulica”.

Vijećnička inicijativa:

“Inicijativa za vraćanje ulice Osmana Mehića Tucka u prvobitno stanje.

Obrazloženje:

Naime nakon završenih radova na vodovodnoj mreži prema Lendićima kroz ulicu Osmana Mehića Tucka ista nije cijela vraćena u isto stanje nego djelimično.

Iako je ova ulica najopterećenija u gradu zbog terenskog saobraćaja  sada je još više uništena raskopavanjima. Molim nadležne da reaguju”

Arnes Avdić:

Vijećnička inicijativa:

“Pokrećem inicijativu da se kroz rebalans Budžeta hitno uvrsti stavka za dodatna sredstva za električnu energiju javne rasvjete u mjesnim zajednicama.

Svjedoci smo da zbog ograničenja potrošnje mnoge mjesne zajednice ostaju u mraku, što direktno utiče na sigurnost građana i kvalitet života.

Ovo nije luksuz nego osnovna potreba i smatram da Grad mora preuzeti odgovornost i osigurati sredstva da javna rasvjeta funkcioniše bez ograničenja”.

Vijećničko pitanje:

“Upućujem vijećničko pitanje nadležnnoj službi u vezi sa kanalizacionom mrežom u MZ Donja Orahovica zaseok Kamenica.

Naime, kanalizaciona mreža je izgrađena tokom 2025. godine, međutim na određenoj lokaciji konstantno dolazi do prekida i zastoja u njenom funkcionisanju. Po prijavama građana, nadležni inspektor je u više navrata izlazio na teren i nalagao da mjesna zajednica o vlastitom trošku otkloni uočene nedostatke.

S tim u vezi, molim da mi se dostave slijedeće informacije:

1. Da li za uzvedene radove na predmetnoj kanalizacionoj mreži postoji garantni rok, te ukoliko postoji, koje odgovoran za otklanjanje nedostataka u tom periodu?

2. Na osnovu čega se nalaže MZ Da snosi troškove sanacije, ukoliko se radi o potencijalnim nedostacima u izvedbi radova?

3. Molim da mi se dostavi podatak o nadzornom organu, uključujući ime i prezime odgovornog lica, kao i dokaz (zapisnik/odobrenje) da je kanalizaciona mreža primljena i puštena u upotrebu.

Sobzirom na to da se problem na terenu kontinuirano ponavlja, smatram da je neophodno jasno utvrditi odgovornost i osigurati trajno rješenje za građane ovog područja”.

Vijećničko pitanje:

“S obzirom na to da veliki broj lokalnih puteva u mjesnim zajjednicama već duži period čeka na sanaciju, a njihovo stanje je sve lošije i predstavlja problem za svakodnevno kretanje građana, molim nadležnu službu da dostavi informaciju kada je, prema Planu javnih nabavki, predviđeno raspisivanje tendera za sanaciju lokalnih cesta, te kada se može očekivati početak radova na terenu.

Građani s pravom očekuju konkretne rokove i rješenja, jer je stanje na mnogim dionicama već odavno ispod prihvatljivog nivoa”.

Odgovor na pitanja:

Sadmir Džebo, Gradonačelnik:

„Ja se stvarno izvinjavam, imao sam jedan prijem za ove naše šampione u šahu, tako da morao sam izaći nakratko. Čak sam uspio nešto i ovih pitanja da zapišem. Čini mi se da je bila kolegica Tijana, ali to je pitanje za Dom zdravlja, pa ne bih to zaista. Kolegice Mersiha, bilo je pitanje za oborinske i fekalne vode u naselju Luke. Trenutno je u fazi radova kada je u pitanju oboirinske i fekalne vode u naselju Korića Han, za ovu, odnosno za iduću godinu ćemo također da apliciramo prema Federalnom ministarstvu, isto kao što smo i ovaj. Dakle, tražit ćemo sredstva sa viših nivoa i za naselje Luke. Znam, upoznat sam sa tim problemom, nažalost to je nešto što se vuče jako, jako dugo godina, ali evo ove godine ćemo vidjeti sa projektom i tim dijelom šta trebamo, pa da bismo mogli aplicirati. Sve zavisi od fondova sredstava koja nam budu sa viših nivoa. Kada su u pitanju kontejneri, mislim da je tu već, evo i direktor komunalnog preduzeća je tu, i nešto smo govorili oko postavljanja video nadzora u tom dijelu gdje su oni kontejneri gdje je zajedničko odlaganje iz zgrada. Tako da je to jedini način da možemo da pokušamo stati u kraj tom takvom načinu odlaganja smeća, jer jednostavno ljudi koji imaju prijavljeno u svojim domovima po mjesnim zajednicama, mislim sad da ne kažemo ko odlaže zaista jer ne znamo i nemamo podatak ko to radi. Tako da je to jedna od tih rješenja. Bilo je pitanje za Podgaj. Mislim da su bili prije par dana gore i tu zaista imamo, onako moram iskreno reći, malo čudnu situaciju i to se jako dugo vuče, to nije mjesec ili dva, koliko imam informaciju čak i par godina da se ta rasvjeta u naselju Podgaj. Zamijenili su dio instalacija, prvo je bilo do tog jednog ormarića koji je u nadležnosti Elektroposlovnice Gračanica, oni su izašli uradili su to. Međutim, ponovo konstantno se pravi nekakav spoj koji je vrlo vjerovatno u tim podzemnim vodovima. Firma koja ima sklopljen ugovor za održavanje, morat ćemo vjerovatno pristupiti da se kompletna nova instalacija uradi. Da ja ne bih dao neko svoje mišljenje, sačekati ćemo da vidimo šta kaže firma koja radi na održavanju, a oni će nam doći sa informacijom tačnom. Mislim to moramo riješiti, da se razumijemo, kako i na koji način vidjet ćemo, nekada rješenje bude jednostavno i riješi se za dva dana, a nekada to potraje malo duže, ali u svakom slučaju to je nešto što trebamo riješiti. Kolega Vahid, bilo je pitanje za sanaciju klizišta Donja Orahovica. Evo tu nam je šef civilne zaštite i on je upoznat sa tim, tako da vidjet ćemo taj dio. Mislim da je to već od ranije u planu. Bilo je još jedno pitanje od kolege Vahida, sanacija oštećenja. To je lokalni put jel tako i to svejedno imamo u planu održavanja i sredstva koja su planirana za redovno održavanje sanacija puta, tako da ćemo vidjeti taj dio i možemo svakako kada dođemo do onog dijela rebalansa budžeta da to delegirate. Kolega Nedžad je imao pitanje vodovod Lukavica faza 4. To je nešto što sad se završava i stim mi bi trebali da imamo ove priključke i otprilike 380 priključaka planirano da bude. Mislim malo mi, da budem iskren, i ovo sljedeće pitanje od kolege Nedžada Devedžića. Vi ste koliko znam u VMZ Lukavice i ovo su odluke koje se tiču VMZ i da budem iskren bolje bi vi trebali od mene da znate odgovore na ova pitanja. Koliko će biti priključak, sredstva što se tiče sredstava znate to je planirano imate i u budžetu, a ovaj dio koja faza, gdje se šta radi i koliko je priključak, to je do VMZ. Tako da to vi kao član VMZ trebate delegirati na sjednici VMZ. Mislim ja sam tu i stojim vam na raspolaganju, ali ne bih ja baš volio da se miješam u odluke VMZ. Tako da ja mislim da bi to pitanje trebali da na vašem idućem Vijeću mjesne zajednice delegirate. Kolega Amel Iljazović, ulica Gračaničkih gazija, trotoari i signalizacija horizontalna i vertikalna. Imamo sad u planu i urađen je projekat kompletan za ulicu Gračaničkih gazija. To smo isto u planu da apliciramo da li prema kantonalnom ili federalnom nivou, malo je poveći iznos da budem iskren i radit će se ta ulica u kompletu, s tim i da je za tu ulicu planirano, Patriotska liga, i uradit će se još dodatno jedan ležeći policajac ili uzdignuta ploha, a također to je planirano i za ulicu Gračaničkih gazija. Tako da to su sve planovi koji idu, evo nešto će se raditi sad odmah, nešto će do kraja godine, vrlo vjerovatno ulicu Gračaničkih gazija nećemo raditi ove godine, s obzirom da imamo još uvijek par vodova koji treba dole, od toplovodni do podzemnih instalacija da se to sve završi, a kada ta ulica bude završena onda ćemo je staviti u plan kompletnog renoviranja, odnosno presvlačenja novog sloja asfalta.“

Nedžad Devedžić:

„Vezano za odluku što se tiče naknade od 1.000 KM za novi priključak i to sve. Tu odluku Gradonačelniče vi ste povukli na sastanku u MZ i sad se očekuje vaša nova odluka o iznosu, da li se ukida ta 1.000 KM, da li je manje, tu odluku vi donosite kao gradonačelnik. To MZ je jednom donijela odluku, vi ste je povukli, sad se očekuje nova, to jeste vaša odluka a ne VMZ, koliko ja imam informaciju čeka se vaša odluka o toj visini priključka.“

Sadmir Džebo, Gradonačelnik:

„Samo da ne ode informacija koja bi bila pogrešna. Bilo je priče na tom sastanku gdje je trebalo da bude priključak od 2.000 KM, ta 1.000 KM dodatna, ne znam kako bih je drugačije nazvao, da se to uloži u infrastrukturu. Ja sam rekao da nemate potrebe za tom dodatnom 1.000 KM, svejedno Grad, kanton, Federacija investira u infrastrukturu, i kako je do sada investirao u svim ostalim mjesnim zajednicama i u samoj Lukavici u ovom dosadašnjem dijelu, a investirat će i dalje. Ja sam rekao da nemate potrebe i ja preuzimam taj dio investiranja, mislim ja, ne mogu reći ja, nego Grad Gračanica. Grada Gračanica preuzima na sebe investiranje i u buduće sve što bude trebalo, tako da u tom dijelu nemate potrebe stavljati tu 1.000 KM za taj dio. Što se tiče one, ja bih rekao, osnovne cijene od 1.000 KM koju je potrebno platiti JP Čisto Doboj Istok, to je do tog ugovora koji je između MZ Lukavica i Klokotnice, i to je sada opet do vas kako ćete taj dio. Ovdje se radi samo dakle o 1.000 KM koja je bila planirana za nova ulaganja, proširenje mreže koju svakako finansira Grad, kanton, Federacija. Ja tu odluku ne mogu vašu poništiti, to vaša odluka. Ja sam rekao da se ta odluka stavi van snage jer ćemo mi svejedno finansirati i dalje u taj dio, tako da tu nemate potrebe.“

Nakon ovog dijela sjednice prešlo se na dnevni red koji je utvrdio Kolegiji, a on glasi:
1.RAZMATRANJE I USVAJANJE IZVJEŠTAJA O IZVRŠENJU BUDŽETA GRADA GRAČANICA ZA 2025.GODINU

Izvjestilac: Sadmir Džebo, Gradonačelnik
2.RAZMATRANJE I USVAJANJE IZVJEŠTAJA O KORIŠTENJU BUDŽETSKE (TEKUĆE) REZERVE ZA 2025.GODINU

Izvjestilac: Sadmir Džebo, Gradonačelnik

3.RAZMATRANJE I USVAJANJE IZVJEŠTAJA O IZVRŠENJU BUDŽETA ZA PERIOD 01.01.-31.03.2026.GODINE

Izvjestilac: Sadmir Džebo, Gradonačelnik

4.RAZMATRANJE I USVAJANJE IZVJEŠTAJA O DUGU GRADA GRAČANICA ZA I KVARTAL 2026.GODINE

Izvjestilac: Vanesa Mahmutović, šef odsjeka

5.RAZMATRANJE I USVAJANJE ODLUKE O DODJELI PRIZNANJA GRADA GRAČANICA ZA 2026.GODINU

Izvjestilac: Omer Ahmetović, Predsjednik Komisije

6.RAZMATRANJE I USVAJANJE ODLUKE O ORGANIZACIJI I DJELOKRUGU RADA JEDINSTVENOG GRADSKOG ORGANA UPRAVE GRADA GRAČANICA

Izvjestilac: Sadmir Džebo, Gradonačelnik

7.RAZMATRANJE I USVAJANJE ODLUKE O DAVANJU SAGLASNOSTI ZA IZGRADNJU ELEKTROENERGETSKOG OBJEKTA

Izvjestilac: Aida Hodžić, Služba za prostorno uređenje, geodetske i imovinsko-pravne poslove

8.RAZMATRANJE I USVAJANJE ODLUKE O PRODAJI NEKRETNINE

Izvjestilac: Aida Hodžić, Služba za prostorno uređenje, geodetske i movinsko-pravne poslove

9.RAZMATRANJE PRIJEDLOGA UGOVORA O USTUPANJU I PREUZIMANJU UGOVORA O ZAKUPU SA UDRUŽENJEM SOS DJEČIJA SELA I DAVANJE SAGLASNOSTI ZA POTPISIVANJE ISTOG

Izvjestilac: Sadmir Džebo, Gradonačelnik

10.RAZMATRANJE I USVAJANJE ODLUKE O PRESTANKU MANDATA ČLANU VIJEĆA MZ VRANOVIĆI.

Izvjestilac: Mirza Okić,Predsjedavajući GV

11.RAZMATRANJE I USVAJANJE ODLUKE ODODJELI MANDATA ČLANU VIJEĆA MZ VRANOVIĆI

Izvjestilac: Mirza Okić, Predsjedavajući GV

12.RAZMATRANJEI USVAJANJE ODLUKE O DOPUNI ODLUKE O IMENOVANJU VIJEĆA MZ MALEŠIĆI

Izvjestilac: Mirza Okić, Predsjedavajući GV

13.RAZMATARNJE I USVAJANJE IZVJEŠTAJA O REALIZACIJI PROGRAMA RADA VIJEĆA MJESNIH ZAJEDNICA (S PROGRAMOM RADA VIJEĆA MZ ZA 2026.GODINU)

Izvjestilac: Mirza Okić, Predsjedavajući GV

14.RAZMATRANJE I USVAJANJE IZVJEŠTAJ O RADU I FINANSIJSKOM POSLOVANJU JP”VETERINARSKA STANICA” D.O.O. GRAČANICA ZA 2025.GODINU

Izvjestilac: Nermin Avdić, v.d.Direktor JP “Veterinarska stanica” d.o.o.

15.RAZMATRANJE I USVAJANJE IZVJEŠTAJA O RADU I FINANSIJSKOM POSLOVANJU JP “VODOVOD I KANALIZACIJA” D.O.O. GRAČANICA ZA 2025.GODINU

Izvjestilac: Galib Mahmutović, Direktor JP “Vodovod i kanalizacija”

16.RAZMATRANJE I USVAJANJE IZVJEŠTAJA O RADU I FINANSIJSKOM POSLOVANJU JP “KOMUS” D.O.O. GRAČANICA ZA 2025.GODINU S INFORMACIJOM O PRIKUPLJANJU I ODLAGANJU KOMUNALNOG OTPADA IZ DOMAĆINSTAVA I PRIVREDNIH SUBJEKATA

Izvjestlac: Amer Hamidović, Direktor JP “Komus”

Učesnici u diskusiji:

Galib Mahmutović, Direktor JP „Vodovod i kanalizacija“:

„Kao izvjestilac obavještavam Gradsko vijeće da 15. tačku dnevnog reda koja se odnosi na razmatranje i usvajanje Izvještaja o radu i finansijskom poslovanju JP Vodovod i kanalizacija povlačim sa dnevnog reda radi kompletiranja određenih podataka.“

Amer Hamidović, Direktor JP „Komus“:

„Isto tako kao i moj prethodnik, povlačim tačku dnevnog reda broj 16. Izvještaj o radu JP Komus za iduću sjednicu.“

Nerman Avdić, v.d. Direktor JP „Veterinarska stanica“:

„Ja povlačim 14. tačku dnevnog reda, Izvještaj o radu i finansijskom poslovanju JP Veterinarska stanica Gračanica, zbog dorade i dopune podataka.“

Edin Šehić:

„Ja se unaprijed izvinjavam jer mi grlo šteka, tako da neću puno izlaziti za govornicu, ali ovo me ponukalo vezano za povlačenje ovih izvještaja, obzirom da je to ono što se kaže 5 do 12. Samo da kažem izvjestiocima da ću se zaista potruditi da vidim zbog čega su povukli, odnosno šta će to biti dorada za narednu sjednicu, jer možda je ovo politički pozet, ali zaista ću se potruditi da vidim šta ste to dorađivali pa ste povukli da ne raspravljamo na ovoj sjednici.“

Zaključena rasprava.

Mirza Okić, Predsjedavajući:

„Predlagači su povukli tačku 14, 15 i 16 tako da će dnevni red glasiti sa prvih trinaest tačaka. Dajem na izjašnjavanje dnevni red.“

Dnevni red je jednoglasno usvojen, sa 26 glasova „ZA“.
TAČKA 1

RAZMATRANJE I USVAJANJE IZVJEŠTAJA O IZVRŠENJU BUDŽETA GRADA GRAČANICA ZA 2025. GODINU

Vanesa Mahmutović, Šef odsjeka:

„Pred nama je materijal Izvještaj o izvršenju budžeta za 2025. godinu, i uobičajno preći ćemo neke stvari bitnije i sažeto, obzirom da ste dobili materijale sa detaljnim obrazloženjem. Budžet Grada Gračanica za 2025. godinu ostvaren je u iznosu od 28.322.232 KM, što je 84,88% u odnosu na planirani budžet. Porezni prihodi su ostvareni u iznosu od 15.166.133 KM, što je u odnosu na planirani porezne prihode više za 3,42%. Neporezni prihodi su ostvareni u iznosu od 3.82.807 KM, što je u odnosu na planirane neporezne prihode manji za 23,81%. Grantovi su ostvareni u iznosu od 4.550.480 KM, što je u odnosu na planirane grantove manje za 50,11%. U okviru poreznih prihoda najveće učešće imaju prihodi po osnovu indirektnih poreza iznose 8.123.000 KM, što čini 29% ostvarenog budžeta. U odnosu na planirane prihode po osnovu prihoda od indirektnih poreza veći su za 2,19%. Značajni su prihodi od poreza na dohodak, ostvareni su u iznosu od 5.461.000 KM, čini 19,28% ostvarenog budžeta, a u odnosu na planirani prihod od poreza na dohodak veći su za 3,98%. Porez na imovinu je ostvaren u iznosu od 1.575.000 KM, u odnosu na planirani prihod od poreza na imovinu, veći su za 8,30%. Znači, generalno, porezni prihodi su ostvareni više u odnosu na sami planirani. U okviru neporeznih prihoda najveće učešće imaju prihodi po osnovu prihoda od posebnih naknada i taksi, ostvareni su u iznosu od 1.128.000 KM i čini 37% neporeznih prihoda. U odnosu na planirani prihode od posebnih naknada i taksi manji su za 35%. U okviru grantova ostvareni su tekući kapitalni grantovi u iznosu od 4.550.000 KM, također u 2025. godini ostvareni su i grantovi koji nisu realizovani u 2025. godini i oni se prenose u 2026. godinu u iznosu od 2.285.000 KM. Tako da možemo reći da su grantovi 2025. ostvareni u iznosu od 6.836.000 KM, s tim da jedan dio grantova se prenosi u 2026. godinu. Detaljan pregled ostvarenih grantova vi ste dobili u materijalima, ja njih ne bi isčitavala pojedinačno. Preći ću samo značajnije grantove koji su ostvareni u 2025. godini, a prenosi se u 2026. godinu. To su projekat upotreba umjetne inteligencije u zaštiti od požara i poplava, uklanjanje divljih deponija, nastavak, znači faza II, nabavka opreme za civilnu zaštitu, utopljavanje BKC-a faza II, misli se na sanaciju krova, vodosnabdijevanje Lendići, izgradnja postrojenja za prečišćavanje pitkih voda Stjepan Polje, put Karići-Babić, Strane-Škahovica, oborinska kanalizacija u ulici Hajrudina Džebe Bajbage faza III, sanacija puta Lukavica-Malešići, put Donja Orahovica-Rašljeva, sanacija puta Donja Lohinja-Kakmuž, sanacija zaštitnog zida na rukometnom igralištu Gračanica, sanacija krova na zgradi Konak, to je Gradska uprava stari dio, sanacija poda u sportskoj sali Luke, sanacija puta Durać-Donja Lohinja, hidroistraživanja podzemnih voda Donja Orahovica, toplovod Korić Han faza II, spomen obilježje Škahovica. Svi ovi projekti, u stvari grantovi koje sam iščitala, oni su uglavnom odobreni krajem 2025. godine. Bili smo ograničeni rokom, za sve su procedure pokrenute, potpisani ugovori, tako da realizacija je 2026. godine. Napomenula bih da je u toku 2025. godine rađen jednom rebalans. Rebalansom budžet je iznosio 33.289.277 KM, u sklad sa upustvom o načinu planiranja, prikupljanja, evidentiranja i korištenja naplaćenih prihoda i grantova, a ne utrošenih ili neplaniranih. Odlukom gradonačelnika usmjereni su namjenski grantovi, i to na ime vodosnabdijevanje Lukavica, u iznosu 33.477 KM grant od UNDP-a, grant na ime boračke populacije u iznosu 20.000 KM i grant na ime pokrivanja troškova plata i putnih troškova za projekat upotreba umjetne inteligencije za zaštitu od požara. Znači, grant je podijeljen u dvije godine 2025. i 2026. godinu. Samim tim budžet je povećan na iznos od 33.367.574 KM. Kada je u pitanju rashodovna strana, budžet je izvršen u iznos od 23.840.717 KM, u odnosu na ukupan plan, ukupno izvršenje budžeta je 71,45%. Napravili smo malu analizu realizacije budžeta iz sredstava budžetskih, grantova, kredita i namjenskih sredstava CZ-e. Znači, ostvarani budžet realizovan iz sredstava naših, na koje možemo uticati budžetski, realizovan je u iznosu od 85,05%. Rashodi i izdaci finansiran iz grantova viših nivoa vlasti i iz inostranstva, realizovani su sa 44,97%. Rashod i izdaci realizovani sredstvima građana sa 46,95% u odnosu na planirane donacije građana. Rashod i izdaci realizovani namjenskim sredstvima civilne zaštite sa 34,38%, znači u odnosu na planirane. Tekući izdaci izvršeni su u iznosu od 14.974.570 KM, što je u odnosu na godišnji plan manje za 13,92%. U okviru tekućih izdataka nalaze se plate sa doprinosima, materijalni troškovi, tekući grantovi, kapitalni grantovi, izdaci za kamate, tekuća rezerva. U 2025. godini osnovica za obračun plate je bila prvih šest mjeseci 385, bod za obračun plate 1.16 za prvih šest mjeseci, a za drugih šest mjeseci, izmjenama i dopunama budžeta, uvrštena je sa 425 osnovica i bod za obračun 1.15. Materijalni troškovi u izvještajnom periodu izvršeni su u iznosu od 3.927.772 KM, što je manje za 20,88%. Tekući grantovi su izvršeni u iznosu od 4.594.597 KM, što je u odnosu na godišnji plan manje za 10,23%. U okviru tekućih grantova su grantovi drugim nivoima vlasti, pojedincima neprofitne organizacije i privatna preduzeća. Kamate su realizovane u iznosu od 144.175 KM. Kada su u pitanju kapitalni izdaci, izvršeni su u iznosu od 7.614.534 KM, što čini 51,98% planiranih kapitalnih izdataka. Isto u tabelarnom pregledu vi ste vidjeli detaljno što je realizovano, u obrazloženju također detaljno, svaka pojedinačna stavka je obrazložena. Ovdje bih samo još dodala da u 2025. godini većina, veći dio projekata je realizovan, koji nije bio vezan za grantove i nije se čekalo odobrenje samih grantova da bi se ušlo u postupak. Imali smo isto jedan dio budžetskih stavki koji su imali više izvora i budžet i grant. Ti projekti za koje nisu grantovi odobreni, nisu nerealizovani, jer nije bilo dovoljno sredstava da se samo budžetskim sredstvima pokriju i uglavnom taj dio je ostao nerealizovan. Imamo isto za dio na grupi konta 614300 manji stepen realizacije vidno, a uglavnom se radi o budžetskim stavkama koji su većim dijelom bile planirani da se finansiraju iz granta. Mi smo u tom dijelu raspisali javni poziv krajem decembra 2025. godine kako bi realizovali bar budžetska sredstva. Javni poziv uglavnom se odnosi na energetsko siromaštvo, grijanje. Raspisan je poziv, ali niko se nije prijavio na javni poziv. Znači, na Radio Gračanici, na oglasnim tablama, web stranici, i tu znači prenosimo sredstva za realizaciju u 2026. godinu. U materijalima također navedeni su projekti za koje smo potpisali ugovore ili pokrenuli procedure koji su uglavnom bile vezani za grantove. Grantovi su krajem godine već odobreni, nisu mogli ni biti realizovani. Uspjeli smo potpisati ugovore gdje nije bilo poništenja postupaka. Samo bih navela gdje je duplirano. Znači projekti su ipak realizovani u 2025. godini, a ovdje je prikazano kao da se prenosi. Samo ću njih iščitati obzirom da vidjeli ste ove projekte koji će ostati za prenos. Izrada elaborata za čišćenje vodotoka druge kategorije, vodosnabdijevanje Soko Oštrikovac, sanacija kapitaže Krešnice, vodosnabdijevanje Doborovci, izgradnja distributivne mreže u naseljima Ograđenica, Delići, Devedžije i Zolje, vodovodnog sistema grad Gračanica faza III, on je realizovan u 2025. godini. Sanacija glavnog puta za Malešiće, i imaju Šakušići Malešići fekalna kanalizacija također, ovdje je prikazano kao da se prenosi a u stvari su realizovani. Što se tiče otplate duga, imat ćemo tačku dnevnog reda, evo samo po svim kreditnim zaduženjima, iznos je 4.941.053 KM stanje duga. Samo ću još ovdje čisto radi poređenja navesti da smo 2025. godine imali ostvarenje budžeta, prihodovna strana kao što sam rekla 28.322.000 KM, 2024. godine ostvarenje prihoda je bilo 29.037.000 KM, 2023. godine 25.800.000 KM, 2022. godine 23.260.000 KM. Znači kad uzmemo analizu i krenemo od 2022. godine na 2023. i 2024. godinu kako prihodovna strana tako i rashodovna je rasla. Izdaci 2022. godine i rashodovna strana realizovana sa 19.514.000 KM, a 2025. godine sa 23.840.000 KM. Smatram da trebamo biti zadovoljni ovim Izvještajem. Ukoliko bude pitanja, Gradonačelnik je tu i mi ostali da odgovorimo i pojasnimo.“ 

Mirzet Topčagić, Komisija za budžet:

„Komisija za budžet je zasjedala dana 27.4.2026. godine, gdje je razmatrala Izvještaj o izvršenju budžeta Grada Gračanice za 2025. godinu. Evo ja vas informišem da nije bilo značajnih primjedbih, odnosno diskusija na samoj Komisiji po pitanju ove tačke. Komisija predlaže Gradskom vijeću da se ovaj Izvještaj o izvršenju budžeta za 2025. godinu usvoji.“

Učesnici u diskusiji:

Mirzet Topčagić, Klub SDP:

„Klub vijećnika SDP u Gradskom vijeću Gračanica je razmatrao budžet. Evo, kao što je već šef odsjeka za budžet, gospođa Mahmutović iznijela, ostvareni prihodi su iznos od 28.322.232 KM u odnosu na planirani 33.367.574 KM. Odnosno, to je ostvareni iznos 84,88% ili manji budžet u nominalnom iznosu za 5.000.000 KM, nešto više od 5.000.000 KM. Ono što je dobro, evo što je i na kraju kolegica Mahmutović i kazala, mislim ja sam to tako shvatio, da su porezni prihodi ostvareni 3,42% iznad planiranih, što je dobro, ali evo, ne možemo biti zadovoljni kada je u pitanju ostvarenje neporeznih prihoda, koji su manji za nešto malo manje od 1.000.000 KM u odnosu na planirane. Kada su u pitanju ostvarene potpori i grantovi, oni su na nivou nešto oko 50%, nešto malo niže oko 50%. Uz, evo, sada sam slušajući kolegicu Mahmutović, uz ove prihode, sada se mijenja ta slika, ako smo dobro slušali, gdje je ona kazala da još neke stvari nisu mogle biti realizovane jer su odobrene krajem godine, ali ono što mi imamo u Izvještaju ostvareni iznos od 50%. Kada pogledamo, moramo reći, kada pogledamo analitiku donatora koji su podržali projekte na prostoru Grada Gračanica, jasno je da je Vlada FBiH dala veliko učešće, odnosno oko 75% ostvarenih potpora i grantova podržano od Vlade FBiH. To je jasan znak da je kantonalni nivo vlasi u izvještajnoj godini izuzetno zakazao i na tome bi trebali poraditi svi skupa, jer Gračanica ne zaslužuje takav tretman od strane našeg kantona, odnosno Vlade TK. Kapitalni izdaci su realizovani u iznosu od 7.614.536 KM i u odnosu na planirani iznos budžetom od 14.648.805 KM to je nešto malo više od 50% čime relativno i možemo i ne možemo biti zadovoljni pogotovo ako uzmemo u obzir da je većina realizovanih projekata prenešena iz 2024. godine. Naravno, jasno je i ponovo tvrdimo da su ogromne poteškoće Gradske uprave kada su u pitanju javne nabavke i sam pronalazak izvođača i evidentno i očigledno da ćemo se te problematike jako, jako teško u narednom periodu uspiti da se riješimo. Ono što je malo, vjerovatno ima neko pojašnjenje razumno, kada su u pitanju kapitalni transfer pojedincima koji se većinom odnose na sufinansiranje projekata koji se odnose većinom na energetsku efikasnost, vidimo da je od planiranih 340.000 KM realizovano samo 2.000 KM, te nas zanima zašto je to tako, vjerovatno postoji nekakav opravdan razlog. Također kada je u pitanju nabavka stalnih sredstava u obliku prava, vidimo da je od planiranih 336.230 KM realizovano samo 42.083 KM, a ovdje se konkretno radi o sredstvima koja su planirana za nabavku projektnih dokumentacija koji su nam očigledno potrebni u cilju realizacije projekata koje je planirano da realizujemo u narednom periodu. Evo, to je jedna primjedba zašto se nije malo ozbiljnije pristupilo realizaciji tih sredstava. Ako ima opravdan razlog, želio bih svi da čujemo, jer mislimo da je trebalo daleko ozbiljnije pristupiti kada su u pitanju nabavka projekata jer su i sredstva predviđena, zašto u izvještajnoj godini to se nije dogodilo.“ 

Mersiha Jogunčić:

„Ja imam nešto što je i kolega Topčagić već rekao, dakle, prenos blizu 5.000.000 KM. Evo ne znam, kao što reče, da li ćemo to ikad uspjeti sustići ili šta će se dešavati vezano s tim. Možda bi bilo dobro dati neko podrobnije i preciznije obrazloženje zbog kojih su realizovani prihodi za 18% manje od planiranih. Također, domaći grantovi na ekonomskom kodu 732000 od strane države ne postoje, a od Federacije i Tuzlanskog kantona, evo kolega Topčagić je iznio koliko su, dakle, 32% i 67%. U dijelu kapitalnih potpora na kodu 740000 realizovan je iznos od 41.000 KM. Ali evo naveden je taj inostrani donator, pa bi bilo dobro znati u koje svrhe je realizovana donacija i ko je donirao. Grant od strane države nula KM, od Federacije i Tuzlanskog kantona već je rekoh, Tuzlanski kanton dobro podbacio u potpori gradu Gračanici. Još jedna primjedba, ili evo kako god, odnosi se na činjenicu da u sintetici prihoda i rashoda nisu dati uporedni podaci za prethodnu 2024. godinu kao i procentualno izvršenje u odnosnu na 2024. godinu, nije moguće sad pratiti uporednu analizu prihoda i rashoda. Znači, u redu je na ovo planirano, mi imamo procenat, ali na ono što je bilo u 2024. godini nema ga, pa evo, ne znam zašto. Eh, malo objasniti ove putne troškove. Oni su realizovani u značajnijem iznosu, te bi bilo interesantno dobiti podatke za 2025. godinu, koji su rezultati putovanja. Mislim, ako već realizujemo nešto što je prošlo, mislim da to već treba davati rezultate, pošto smo i na prvom kvartalu, završava se i prvih četiri mjeseca ove godine, pa da znamo koji su to benefiti ostvareni za naš Grad. Planirani izdaci za matične knjige, nevjerovatno 20.000 KM nisu bili dovoljni, nego je bilo, pa se vraćamo i na rezervu tu ću 6.000 KM, pa bi bilo dobro da se pojasni zašto je to povećano. Zatim, održavanje puteva u gradu i u mjesnim zajednicama, jer su iz iste rezerve, opet uzeti iznosi od 28.400 KM i 74.500 KM, tako da bi bilo dobro znati zašto. Da li je riječ o neplaniranim situacijama, na koje se nije moglo uticati, vjerujem da vjerovatno jeste, ili nije bilo dobro planirano u budžetu. Čisto pojasniti. Kad je u pitanju Služba civilne zaštite, zašto nije bilo realizacije sljedećih planiranih budžetskih stavki u 2025. godini. Obilježavanje i deminiranje minskih terena, obuka struktura civilne zaštite, opremanje Službe civilne zaštite i spašavanja na području Grada Gračanica, nabavka vozila za spašavanje sa visina, hidroulična zglobna platforma, sanacija klizišta Buk kod spomen obilježja. Pa zatim, tekući transferi pojedincima, obrazloženje zašto nije. Evo, vi ste rekli, ako može ovo, subvencija za socijalno ugrožene kategorije stanovništva. Kazali ste sad da je bio raspisan javni poziv za subvencioniranje socijalno ugrožene kategorije iz oblasti energetskog siromaštva. Tako ste rekli, jel tako. Ja sam postavila vijećničko pitanje na jednoj od sjednica tokom godine, upravo vezano za ovo, i ja sam dobila odgovor da neće toga biti. I dakle, ja nisam upratila ovo, i možda je bilo, možda nije, nisam vjerovatno, ali ne znam zašto sam tad dobila taj odgovor. Sjećam se da sam dobila odgovor da neće biti. S obzirom da sam imala upite od građana kada će to biti, i onda dolazim u potpuno jednu konfuznu situaciju koju ne mogu sebi objasniti. Dakle, s jedne strane građani me pitaju kada će to biti, s druge strane dobijem odgovor neće biti raspisano, onda je raspisano, ali se niko nije prijavio. Tu sam konfuzna i stvarno bih htjela objašnjenje jer ne znam šta se desilo. Na ekonomskom kodu 615200, kapitalni transferi, ovo 340.000 KM, realizovane su 2.000 KM. Ja zaista ne znam zašto se ovo dogodilo. I to za rješavanje stambenih pitanja boraca, da li sad ovo znači da su demobilisani borci stambeno zbrinuti, te nije bilo potrebe za ovu populaciju da se realizuje 15.000 KM, pa ne znam zašto nije realizovano. I kapitalni transferi pojedincima, znači to su sufinansiranje priključaka na već postojeću mrežu daljinskog grijanja, sufinansiranje nabavke mjerača u objektima za kolektivno stanovanje, sufinansiranje nabavke i ugradnje solarnih panela za domaćinstva, sufinansiranje utopljavanja individualnih objekata, pomoć za stambeno zbrinjavanje socijalno ugroženih. I kod ovih pet navedenih budžetskih stavki nije realizirana nijedna. Sad, da li je to zbog tendera, smatram da u ovom dijelu potrebno dodatno pojašnjenje. Evo ja mogu ovo ostaviti, pa mi pojasnite. Dakle, da li je to zbog tendera ili zbog nečeg drugog, ali nijedna od pet stavki da nije realizirana, meni baš nije jasno, vjerujem da ima objašnjenje.“ 

Nedžad Devedžić:

„Ako može pojašnjenje vezano za izvršenje projekta sanacija puta Lukavica-Malešići realizovan u iznosu 67.000 KM. Na prošlom Izvještaju pitao sam kako je došlo do realizacije, a u stvari nije realizovan projekat, i dobio sam odgovor da je došlo do greške i da se odnosi na Malešiće-Lukavica, a ne Lukavica-Malešići. Ako je to greška, zašto onda ponovo 67.000 KM ako je projekat sanacija puta Lukavica-Malešići u budžetu za 2026. godinu planirano negdje oko 80.000 KM. Možda nešto se radi oko toga, ali nije ništa, ovamo se vodi 80.000 KM, a ovdje se vodi da je realizovan. Da li je to greška, ako je greška, zašto ista greška.“

Omer Ahmetović:

„Po pitanju ovog Izvještaja o izvršenju budžeta za 2025. godinu koji iznosi oko 85% što je izuzetno dobro, ali evo da se ne vežemo samo za ovaj procenat, jer ne mora značiti da je uvijek visok procenat i pozitivno, jer imamo u samoj strukturi budžeta stavke, kao što je šefica spomenula, koje ne moraju biti i možda je čak i pozitivno da nisu do kraja realizovane. Kao što su usluge prijevoza, goriva, energije, osiguranja, bankarskih usluga, tekuća rezerva, itd. Sve su to stavke koje nisu u punom iznosu realizovane i to je po mom mišljenju i dobro da tu ostane nešto. Ono što nas najviše zanima jesu ova kapitalna ulaganja i tu nam je uvijek cilj da imamo što veći procenat izvršenja. Ono što je dobro i što mi je drago vidjeti da su projekti koji su finansirani iz budžeta, a za koji nije bilo nekih prepreka, koji su na vrijeme usvojeni, pogovoto prilikom usvajanja budžeta, a ne rebalansa, da su oni mahom realizovani, a i ovi koji nisu realizovani, ono što sam ja uspio upratiti početkom 2026. godine su odrađeni. Takođe, imamo tu po iznosu nekoliko značajnih projekata, čak po nekoliko stotina hiljada, pa i milionski projekti koji nisu realizovani, a evo na izvršenje svakako nisu uticali neki lokalni uslovi, nego viši nivoi i to je napomenula šefica s obzirom da su grantovi kasnili ili postoje neke druge prepreke. Takođe, vidio sam u kapitalnim izdacima da se dosta tih projekata smanjio iznos u odnosu na planirani, što je vjerovatno rezultat tih aukcija što je takođe pozitivna stvar. Vidjeli smo tamo da svaki gotovo projekat ima oko 10% umanjen iznos, pa i to utiče na procenat realizacije, ali je to pozitivna stvar. Na kraju bih spomenuo mjesnu zajednicu iz koje dolazim, MZ Stjepan Polje u 2024. godini je imala nula KM realizacije, a evo u 2025. godini ima, hvala Bogu, jedan veći procenat od toga, a lahko je biti veći od nule. Tako da svakako podržati ćemo ovaj Izvještaj o izvršenju budžeta.“

Mahir Delić:

„Kolege su napravile izuzetno dobar uvod po pitanju izvršenja bužeta za 2025. godinu, pa ću se malo osvrnuti na neke dodatne stvari. Ono što je evidentno jeste da ako se sjetimo kada smo pričali o izvršenju budžeta za prvih devet mjeseci u 2025. godini da i ovaj godišnji Izvještaj o izvršenju budžeta prati taj trend kada je u pitanju ostvarenje tog budžeta. Posebno ću se osvrnuti na kapitalne izdatke gdje je procenat za prvih devet mjeseci bio oko 47% i nešto više, a sad smo na procentu oko 51 skoro 52%. Znači tu se po pitanju tih kapitalnih izdataka kreće u par procenata. Kolega Topčagić je spomenuo da najveći broj kapitalnih izdataka, odnosno izvršenja kapitalnih izdataka se odnosi na grantove, koji čine 60% svih izvršenih tih kapitalnih izdataka, i spomenuo je da najveći broj preko 70, skoro 75% dolazi sa nivoa Federacije. Znači, poredeći sa izvršenjem budžeta u 2024. godini, ukupna realizacija tih kapitalnih izdataka u odnosu na kapitalne izdatke iz 2024. godine je dosta manja. Za 2024. godinu je znači iznosila 67%, a sad smo znači na procentu oko 52%, znači vidimo da je ta realizacija manja. Također, šefica je spomenula da imamo progresivan rast tih ostvarenih budžeta, a evo vidimo da, i sami ste spomenuli da za ovu godinu smo ostvarili budžetu u iznosu od 28.322.000 KM, a za prošlu godinu 29 i više miliona, znači ja tu ne vidim neku progresiju, vidim pad u odnosu na prošlu godinu, ali ne uzimajući trend od 2022. godine, mislim samo da spomenem u odnosu na prošlu godinu. Uprkos znači što smo imali porast poreskih prihoda, porast grantova, ukupno ostvarenje budžeta je manje za ovu godinu. Sami tim, izvršenje je tu negdje, znači u 300.000 KM kad je u pitanju 2024. i 2025. godina. Ono što me raduje, evo što želim da pohvalim, jeste što je pozitivno po pitanju izvršenja budžeta da su u velikom procentu, skoro u nekim slučajima 100% izvršeni određene stavke. Prvenstveno odnosi se tu na poticaj u poljoprivredi, transfere nevladnim organizacijama, stipendije učenicima i studentima, transfere organizacijama RVI, demobilisanim borcima, porodicama šehida, Crvenom križu, itd. Međutim, imamo i dosta stavki kod kojih je realizacija nula. Evo spominjala je kolegica Mersiha ranije neke od njih. Evo ja sam izbrojao preko 30 imamo neki koji nisu vezani za grant, a koji su nula, a koje nisam uspio pronaći ni ovdje u ovim prenesenim projektima koji su preneseni u 2026. godinu. Konkretno me zanimaju stavke obilježavanje i deminiranja minskih terena gdje je izvršenje nula od planiranih 79.000 KM. Zatim horizontalna i vertikalna signalizacija u mjesnim zajednicama, gdje je izvršenje nula od 20.000 KM. Za ove subvencioniranje troškova električne energije energetskih siromašnom stanovništvu i kategorijama, to neću spominjati, evo dobili smo neke odgovore. Još me zanima realizacija projekta Impakt inkubator poslovnih ideja, realizacija nula od planiranih 40.000 KM. Šta je razlog, je li raspisivan javni poziv, da li su mladi uopšte zainteresovani za tu stavku. Zatim, subvencioniranje privatnih preduzeća i poduzetnika, znači realizacija nula od 40.000 KM. Autobuske nastrešnice, nula od 25.000 KM, izgradnja autobuskih stajališta, isto tako nula, čisto to me zanima. I još nešto, evo možda će mi šefica to dati najbolji odgovor. Ovamo u narativnom dijelu, na stavci rekonstrukcija infrastrukture u gradu iz rente, pa imam dole nabrojane projekte, piše sanacija ulice Patriotske lige. Da li je to greška, jer s obzirom da se ovamo u ovom tabelarnom dijelu sanacija ulice Patriotske lige vodi posebno, kao posebna stavka koja je realizovana, a ne iz infrastrukture u gradu iz rente. Također, vidim u realizovanim projektima poligon Golaći u MZ Malešići u iznosu od 25.740 KM. Ja koliko znam, tu nije ništa urađeno, nije ništa započeto, nije ništa utrošeno. Da li je to neka greška, čisto me to zanima. Još jedna stavka, sanacija glavnog puta za Malešiće, piše da je projekat prenešen u 2026. godinu, međutim, u tabelarnom dijelu imamo da je on realizovan u 2025. godini.“
Demir Milkić, Klub DF:

„U ime Kluba DF želim da kažem da smo razmatrali Izvještaj, te da ćemo podržati uz dva pitanja. Projektna dokumentacija Vuknić 15.000 KM, realizacija nula, i projekta dokumentacija ulice Alije Izetbegovića. Samo me zanima dokle je to došlo i kakvi su planovi dalje.“

Edin Šehić:

„Obzirom da je Gradonačelnik danas na završnom ispitu kod nas ovdje sa ovim budžetom, pa red je da se nešto progovori na sam Izvještaj. Prvi, kao što sam rekao, Izvještaj, odnosno prvi budžet koji je zaista, mogu reći blago da je učestovao u kreiranju 2024. godini, ali 2025. godina je u cijelosti novog gradonačelnika budžet, s tim u vezi moram malo prokomentarisati, obzirom da sam bio oštar kritičar samog načina izvještavanja. Tako da bih evo sugerisao gradonačelniku, novom gradonačelniku neke stvari koje možda za naredni Izvještaj bi zaista bile nama ovdje, ne samo nama nego svima onima koji Izvještaj budu čitali. Prvo ću se osvrnuti vezano za sam Izvještaj. Dakle, u Izvještaju izvršenja budžeta za 2025. godinu ostvaren je suficit od 214.000 KM. Dakle, to je pozitivno, obzirom da imamo suficit koji je prenešen od 5.500.000 KM iz 2024. godine, koji je, kao što sam prije i uvijek sam u stvari govorio za ovom govornicom, rezultat tih projekata koji se ne realiziraju, kapitalnih projekata i sami budžet koji je bio za 2024. godinu usvojen, bio je zaista ambiciozan, mislim da je 15 miliona i nešto bilo kapitalnih izdataka, pa se nešto kasnije svelo na 14.000.000 KM, pa evo imali smo i ove godine s tim prenešenim od 5.500.000 KM i ponovno 14.000.000 KM kapitalnih, realizirano 7.000.000 KM, što je za svaku pohvalu, obzirom da rastemo sa aspekta izvršenja tih kapitalnih projekata i to je zaista za svaku pohvalu, ali da nemamo tog suficita od 5.500.000 KM, mi bi bili u deficitu. Međutim, suficit se uvijek prenosi i on nam na neki način spašava budžet, to se donekle radi i oni koji znaju raditi vješto i zasigurno dobro, ali evo suficit za 2025. godinu je 4.400.000 KM, što je znak da uvijek ti kapitalni projekti štekaju, ali evo neću više o tome, svaki put govorim. Ono što možda jeste za pohvalu da ima pomaka, da je više izvođača radova uključeno trenutno u same kapitalne projekte, što je zasigurno što će rezultirati, da se većina projekata realizira, nadam se, u ovoj 2026. godini koji su i planirani, odnosno i oni prenešeni iz 2025. To što je za pohvalu, sada bih dao par sugestija samom izvjestiocu, naravno sa Službom. Mi evo čitamo Izvještaj, imamo zaista sve decidno, Vanesa je to fino nam i obrazložila, imamo zaista u izvještajima. Međutim, ja kao ekonomista i analitičar bih zaista volio da više imamo tabelarnog dijela upoređivanja određenih pokazatelja i čak obzirom da sam zagovornik da se vidimo na terenu kako se mjesne zajednice razvijaju, sugerišem za naredni Izvještaj da imamo, mi nemamo puno kapitalnih infrastrukturnih projekata, to je asfaltiranje, kanalizacija, vodovod, rasvjeta itd. bar nekih 5-6 ključnih da imamo tabelarno koji su projekti i kojoj mjesnoj zajednici pripadaju. To bi nam zaista puno značilo, ne samo nama i samom gradonačelniku da malo vidimo na koji način se u kojoj godini se investiralo po kapitalnim projektima. I evo jedna sugestija da se u narednom periodu, ovo je onako nabacano, negdje imamo iznose, negdje nemamo iznose itd. da možda u narednom periodu imamo razrađeno po mjesnim zajednicama kada su u pitanju kapitalni izdaci, naravno oni koji pripadaju MZ Gračanica, stojat će da su MZ Gračanica, koji inače nema u budžetu, nego se sve svrstava onako da je za grad Gračanica. Evo za naredni možda Izvještaj bilo bi poželjno zaista da se to uvrsti, stojim zaista na raspolaganju ako treba i neka ideja ili sugestija kako bi to trebalo izgledati. Stojim na raspolaganju da pomognem i da bude nam svima bolji uvid i analiza za naredne neke izvještaje.“

Sadmir Džebo, Gradonačelnik:

„Ja ću ovako što se tiče ovih pitanja, evo što budemo imali sad odgovore, što ne onda možemo svakako kasnije vam obrazložiti. Kada je pitanje kolega Topčagić, pa su ovdje projektovanje. Najviše nam je ovdje u ovom dijelu ostalo, dakle sredstava koja se odnose na projektovanje, to su uglavnom elaborati. Tako da to je i projektovanje na Sijedi krš postavka ljiljana, zatim elaborati, zatim projektovanje i ulice, ovo neko je kasnije spomenuo, Alije Izetbegovića koju će, evo konačno sad smo uspjeli i projektni zadatak i sve, i on će sad ako Bog da u maju ide objavljivanje. Također, Vuknić, to su najveći čini mi se projekti koji su u tom dijelu, Sarajevska ulica koja je pokrinuta u 2025. godini, završeno kasnije, dobili smo projekat i za 2025. godinu i to jeste u biti 3-4 projekta koji su nosili, iskreno nosili su najveći dio ovih sredstava, eto to su u tom dijelu. Kad su u pitanju grantovi, ja vjerujte mi, evo okej, Federacija i TK odakle god sredstava da dobijemo, trebamo težiti svi kad tome da ta sredstva svake godine povećavamo, pa nek bude to ne znam u kom omjeru, ali ono što je najbitnije nama čini mi se i što ćemo u narednom periodu svakako raditi, to je možda u jednom dijelu apsolutni odgovor onaj kolegici Jogunčić na putovanja i sve. Dakle, to su grantovi koji imamo u planu da ostvarimo od ovih, hajde da kažemo vanjskih finansijera, donatora, Evropska unija, ne znam, fondovi, IPA fond EBD i ostali. Jedno od tih putovanja, dakle, ovdje kada je ukupan iznos troškova na putovanja, to se odnosi na apsolutno sve troškove, svi uposlenici koji idu na bilo koje seminare, na bilo koje putovanje, to spada u ove troškove, a od ovih naših putovanja, dakle kada je u pitanju, ne znam, bila su putovanja i Slovenija i Hrvatska, ovdje konkretno možemo zaista reći tu, otišao je direktora komunalnog preduzeća, sada smo u toj fazi realizacije nabavke jednog kamiona. Također, bili su putovanja u Tursku gdje evo imamo, ne možemo uvijek, vjerujte mi, gledati ni taj isključivo taj dio, da li ćemo mi nešto ostvariti u tom dijelu, infrastrukturo nešto radova. Evo imali smo, zahvaljujući tim posjetama, imali smo recimo da smo u Turskoj ostvarili da je NK Bratstvo otišlo sedam dana na pripreme, mogu reći u potpunosti besplatno, naša kulturno-umjetnička društva odu na gostovanja. Mislim sve su to stvari koje se na tim putovanjima dogovaraju. Tako da ne možemo baš isključivo gledati jesmo li nešto ostvarili konkretno mi, ali sve je to za našu zajednicu kompletno. Dakle, evo kada naša djeca odu negdje kada priuštimo im da imaju 5-7 dana neke posjete koja je njima besplatna, ja mislim da to isto tako možemo smatrati uspješno te posjete. To je dakle što se tiče ovih dijelova. Kolega Mahire, da evo to su sad neki omjeri 55%, 67%, mislim mi moramo definitivno tešti ljudi ka tome da podižemo i tu svakako nailazimo na ove probleme što se tiču administrativnog dijela, to je kolega Topčagić rekao, to je zaista nešto što, ne samo u Gračanicu, dakle nije to samo stvar Gračanice, to je stvar apsolutno sve i jedne jedinice lokalne samouprave, kada su pitanje javne nabavke i provođenje, iz tog razloga najvećim dijelom imamo određeni stavki koji su iznos nula. Ne možemo realizovati, ponove se tenderi, ovdje je isto kolegica Jogunčić pitala za energetska efikasnost, u trenutku kada ste vi pitali, postavili pitanje, nismo imali tu informaciju da će biti raspisan javni poziv. Grad Gračanica uvijek je kao sufinansijer u tom dijelu, kasnije taj javni poziv, mislim u oktobru, čini mi se da je september, ne mogu se tačno zaista sjetiti i kada je objavljen javni poziv, stvarno se nije niko prijavio i to je taj problem gdje mi imamo. Dakle, planiramo sredstva, ali se ne prijave građani na te pozive i onda vi jednostavno imate stavku da nije realizovano, jer iz tog razloga, zato što niko se ne prijavi. Isto tako kada je ovaj prenos sredstava, kao što kolega Šehić reče, suficit i prenos od ovih 5.000.000 KM, to su uglavnom zaista projekti koji sa razlogom i ne stignemo realizovati jer dobijemo sredstva, budu nam doznačena u septembru ili oktobru i mi sad dok to sve provedemo javnu nabavku, procedura svega toga, jednostavno ne možete krenuti u radove i onda je normalno da će se prenijeti određena sredstva. Isto tako mislim da ono, ja bih rekao i domaćinski trebamo gledati da ne možemo baš ići da potrošimo sve do posljednje marke, ipak trebamo imati određeni dio sredstava i na računu koja su uvijek neophodna za funkcionisanje Gradske uprave. To je čini mi se ovako što se stiče budžeta. Generalno evo možemo reći nekim stvarima, zaista i ja mogu uvijek reći da u nekim segmentima može puno bolje i trebamo težiti da ide to bolje. Možemo biti, sve ukupno možemo biti zadovoljni, ali uvijek trebamo ići na ove stvari. Ovo kolega Šehić što je pitao, imamo dakle zaista kolega Šehiću, ja sam to tražio i možemo to, ali ne u ovom okviru ovako, mi imamo zakonske odredbe šta možemo tačno staviti u Izvještaj o budžetu, ali ja sam, vjerujte mi, imam taj podatak i mene to interesuje koliko je gdje po kojoj mjesnoj zajednici, 2022., 2023., 2024., 2025. godina koliko je uloženo, ali to možemo u nekom drugom obliku, u nekoj drugoj formi. Ne možemo to uvrsiti u zvanični dokument koji se tiče budžeta. Tako da to, možemo i o tom svakako razgovarati i to je svakako, da kažem, na mjestu primjedba, a što se tiče ovih pitanja za civilnu zaštitu, ja ću zaista prepustiti onaj šefu civilne zaštite pa će vam objasniti te stvari.“

Mustafa Bajić, Šef Službe civilne zaštite:

„Po pitanju sredstava civilne zaštite. Ona su regulisana na osnovu Odluke o uslovima i načinu korištenja sredstava ostvarenih po osnovu posebne naknade za zaštitu od prirodnih i drugih nesreća. I na osnovu toga, svake godine se radi godišnji plan o utrošku sredstava posebne naknade, s tim da smo u prošloj godini imali i nadzor Federalne uprave za inspekcijske poslove, gdje su sugerisali na određene troškove koji su bili planirani u okviru ovih namjenskih sredstava, tako da su dali doznanja da faktički ne možemo računati na ta sredstva. U okviru ovih sredstava koja su planirana u budžetu, vezano za opremanje vatrogasne jedinice, raspisan javni poziv u 2025. godini i završeno je prije možda mjesec dana, oprema je kompletna dole dostavljena i završene su procedure vezano za taj dio. Vezano za deminiranje, Minsko akcioni centar je nadležan, odnosno BHMAC, za sve poslove vezano za provođenje postupaka deminiranja, izrade projekata, vršenja nadzora i svih ostalih poslova. Ovo što smo mi planirali u budžetu, sa ovim sredstvima mi ne možemo nijedan projekat deminirati. Ovo su sredstva uglavnom bila planirana obzirom da je bilo donatora koji su tražili minimum 10% učešća u aktivnostima za deminiranje kako bi mi mogli proći na projektu, jer ako nema tih sredstava onda nema ni deminiranja. Tako da svi postupci deminiranja vrše se na osnovu Federalne liste, odnosno liste na državnom nivou i BHMAC odlučuje gdje će, kad će i šta će se deminirati, a donatori uglavnom odlučuju i oni određuju prostore na koja će uložiti svoja sredstva. Vezano, nabavka vozila, hidraulična platforma, ona je završena, znači prošle godine je uplaćen jedan dio sredstava, tako da je ove godine ostao jedan dio, znači platforma je u vatrogasnoj jedinici. Bilo je problema oko popravke, s tim da je i to završeno, to je riješeno i uglavnom hidraulična platforma je na upotrebi u vatrogasnoj jedinici. Oprema za civilnu zaštitu, većina ovih projekata je raspisano i većina je realizovana u 2026. godini. Znači, javne nabavke su problem svugdje, pa i kod nas, tako da mi ne možemo uticati na dobavljače, jedino možemo raskinuti ugovor, a onda dovodimo sebe u još težu situaciju. Tako da uvijek moramo birat od dva zla koje je veće, odnosno koje je bezbolnije. Sanacija klizišta u Buku je završena, kod spomenika, prva faza to je i završeno put i onaj dio, to je završeno. I ono što je, recimo, Federalna uprava za inspekcijske poslove, kada su bili vezano za utrošak ovih sredstava, znači mi ćemo morati puno toga korigovati. Mi moramo u plan postaviti sva ova sredstva planirati, međutim, veći dio sredstava može se samo utrošiti po proglašenju stanja prirodne i druge nesreće. Znači, ukoliko toga nema, faktički nema ni utroška. Vezano za provođenje obuke struktura civilne zaštite, plan i program donosi direktor Federalne uprave civilne zaštite i na osnovu tog plana i programa može se vršiti obuka i edukacija.“
Replika:

Edin Šehić:

„Samo Gradonačelniku vezano za odgovor, za formu Izvještaja. Ja nisam rekao za ove tabele prvi dio koji smo mi dobili u materijalima, mi čak nismo dobili obrazloženje, ja bar nisam. Jeste vi kolege dobili obrazloženje na mail, samo tabele, u pisanoj da, nismo dobili na mail. Sugerišem da dobijemo u buduće na mail i obrazloženje, obzirom da sve više koristim digitalno, vjerovatno i druge kolege, da čitaju materijale, da budu u potpunosti. Dakle, u obrazloženju samo mogu se uraditi te tabele, ne u tabelarnom ovom dijelu koji mora biti propisan. Dakle, u obrazloženju vi kreirate, radite, ima dosta gramatičkih greški, ima dosta pogrešnih godina, ali nećemo sad o tome, suštinu znamo. Dakle, u tom dijelu, ili evo, nisam ponio sa sobom Izvještaj, imate, recimo, sanacija puta MZ Stjepan Polje, pa 2, 3, pa onda 4, 5, Džakule, Buk, i onda opet Stjepan Polje, neki put. Dakle, ja kad vadim podatke samo za mjesnu zajednicu, ja moram zaista se posvijetiti, ali evo, bilo bi zaista lijepo da bude asfaltiranje i sanacija puta u MZ Stjepan Polje, poredate nam to u ukupno iznosu toliko i onda samo puteve koji su. Ako je u stvari veći problem sa tabelama, ali zaista bih volio tabele, podvlačim, dakle, u Izvještaju, u obrazloženju Izvještaja, možete raditi te tabele. Gradonačelniče, ako treba pomoć i dalje vam stojim na raspolagnju.“
Vanesa Mahmutović, Šef odsjeka:

„Može samo još Nedžadu za Lukavicu. Imali smo dva granta i dva puta. U 2026. godini je procijenjena vrijednost bila 80.000 KM, i prošli put sam rekla, grantovi su slični 69.728 KM i 69.699 KM. U 2025. godini je jedan, nemojte mi zamjeriti, je li Lukavica-Malešići ili je Malešići-Lukavica, ne znam. Evo ako Gradonačelnik zna neka kaže, ne znam, ali su oba, znači jedan ide u 2026. godini 80.000 KM prema procijenjenoj vrijednosti i dodali smo 10.000 KM svojih, a ovaj je završena u 2026. godini. Koji je, evo Gradonačelnik će, ja ne znam. Što se tiče Patriotske lige, u budžetu ima posebna stavka, ovo je naše sufinansiranje koje je bilo potrebno obezbijediti da bi se završila dionica do kraja i naš učešće u grantu pa je korištena i renta za realizaciju ovog projekta. Što se tiče granta od 42.000 KM od inostranstva, tu nam je ovaj projekat korištenje umjetne inteligencije za sufinansiranje plata i putnih troškova, imali smo tamo u obrazloženju. Matične knjige, obrasci, to su naši dole vjenčani listovi, rodni listovi. Moramo udovoljiti građanima, moramo imati, koristiti se i prema potrebama i zahtjevima, zato trošak je veći jer potrebe su veće. Energetsku efikasnost Gradonačelnik je obrazložio. Ja bih samo još jednom se vratila na izvršenje. Kad radimo izvršenje i prije samih, jedno je problem procedura nabavki. Meni je drago da nema nijedne budžetske stavke u okviru kapitalnih izdataka, da mi nismo po tom pitanju nešto odradili. Izuzev projektne dokumentacije za koje je Gradonačelnik dao obrazloženje. Uglavnom kao što sam u prvom dijelu rekla, ili je ovisilo od granta, pa smo čekali odobrenje da bi išli u proceduru, pa smo imali za neke projekte i poništavanje postupaka, pa nas je to dovelo obzirom da grantovi idu u drugoj polovini godine odobrenje, onda to pređe u 2026.  godinu. Tu smo nemoćni, tu ne možemo ništa uraditi. Pratimo ostvarenje prihoda, vi vidite da ostvarenje prihodovne strane nije 100%, da bi mi mogli ići u realizaciju svega što smo planirali. Uvijek imajte na umu da vodimo računa da ne dođemo u deficit. Ne možemo stvarati obaveze više nego što ostvarujemo prihodovnu stranu. Pratimo ostvarenje i uzmite koje je ostvarenje prihodovne i koje je rashodovne strane. Vidjet ćete u procentu šta je rezultat i razlika. Što se tiče analiza i obrazloženja i tabela, mislim analiza ima dosta. Mi se trudimo da zadovoljimo zakonsku formu, a ovo ostalo u obrazloženju uzet ćemo znanju, pa u buduće koliko stignemo.“ 

Vijećnik Mirzet Topčagić je u ime Kluba SDP zatražio pauzu od 10 minuta.

Data je pauza od 10 minuta.

Nakon pauze, Predsjedavajući je pozvao predsjednike klubova da iznesu stav Kluba.

Mirzet Topčagić, Klub SDP:

„Nakon iznešenog Izvještaja, dati pojašnjenja, obavljenih diskusija, Klub vijećnika SDP u Gradskom vijeću Gračanica je iz razloga što, evo, prije svega stanje se popravilo izuzetno, ako možemo reći izuzetno, u odnosu na Izvještaj za prva tri kvartala 2025. godine. Naročito ako uzmemo u obzir prvi kvartal i drugi kvartal, tako da imamo, evo, ono kao što su već kolege kazale, znatno bolje stanje kada su u pitanju realizacija kapitalnih izdataka. Već smo u svojim prethodnim diskusijama rekli da možemo biti relativno zadovoljni. Tekuća finansiranja nisu dolazila u pitanje, što je isto jako pozitivno, mi nismo imali nekakve značajnije primjedbe, osim nekoliko nejasnoća za koje smo tražili odgovor i prije svega, evo, što budžetska ravnoteža nije dovedena u pitanje, ipak imamo i dalje jedan vid stabilnog budžeta. Tako da se nadamo da će to biti i u narednom periodu. Naš konačan stav je da mi ćemo podržati Izvještaj o izvršenju budžeta za 2025. godinu Grada Gračanica.“
Mersiha Jogunčić, Klub NS NiP:

„Budžet za 2025. godinu takav je, kakav je. Dobili smo Izvještaj, dobili smo pojašnjenja, dobili smo odgovore, ja se zaista zahvaljujem. Ja se nadam, evo, i ovo izvršenje o kojem ćemo pričati na narednim tačkama, razgovarat ćemo, ali budžet za 2025. godinu, nadam se da ćemo na kraju 2026. godine imati uvažene i ove sugestije koje smo iznijeli, da će ova realizacija teći puno bolje i da ćemo možda imati malo manje prenešenih, bar malo manje prenešenih sredstava, makar su to stub budžeta i čuvanja budžeta, da možemo nešto realizovati. Svakako ćemo podržati Izvještaj o izvršenju, a za ostalo vidjet ćemo u narednom periodu. Zaista očekujemo da će se uvažiti sugestije kolege Šehića za prikaz po mjesnim zajednicama i sve ono o čemu smo pričali što će biti svakako u zapisniku. Tako da, podržat ćemo.“
Amel Iljazović, Klub SBiH:

„Klub vijećnika SBiH razmatrao je Izvještaj o izvršenju budžeta Grada Gračanice za 2025. godinu i naravno podržat ćemo.“

Omer Ahmetović, Klub SDA:

„Svakako Klub vijećnika SDA će podržati ovaj Izvještaj o izvršenju budžeta za 2025. godinu.“

Zaključena rasprava.

Izvještaj o izvršenju budžeta Grada Gračanica za 2025. godinu je jednoglasno usvojen, sa 27 glasova „ZA“.

Sadmir Džebo, Gradonačelnik:

„Evo s obzirom da je ovo, možemo reći, zvanično prvi moj budžet, odnosno sa poziciji gradonačelnika, ja vam se stvarno zahvaljujem na ovako jednoglasnom usvajanju budžeta, odnosno izvršenju budžeta za 2025. godinu. Svakako svi zajedno trebamo težiti da 2026. godine imamo još bolje izvršenje budžeta, još bolje projekte i da idemo i u 2027. godinu sa boljim prijedlozima i da nemamo ovih konstantno pitanja koji su zaostali. Određene projekte će biti svakako nemoguće riješiti, ali ono što nam je cilj da svi zajedno idemo prema tome da svako izvršenje budžeta bude iz godine u godinu bolje. Evo još jednom hvala vam, jer to nama zaista, kompletno gradu Gračanica znači ako imamo jednoglasno usvajanje budžeta, jer kad nama dođe revizija onda i oni to drugačije gledaju.“
TAČKA 2

RAZMATRANJE I USVAJANJE IZVJEŠTAJA O KORIŠTENJU BUDŽETSKE (TEKUĆE) REZERVE ZA 2025. GODINU

Mirzet Topčagić, Komisija za budžet:

„Na jučer održanoj sjednici, koju sam već spomenuo, Komisija za budžet je razmatrala Izvještaj o utrošku sredstava tekuće rezerve za 2025. godinu, i uz nekoliko pitanja prisutnih članova Komisije. Iznešena su mišljenja od članova da neke stvari možda nije trebalo podržati iz tekuće rezerve, ali o tom potom, tekuća rezerva upravo i postoji da da Gradonačelniku pravo da može po svojoj procjeni, naravno u skladu sa Zakonom o izvršenju budžeta i Odlukom o izvršenju budžeta ta sredstva realizovati. Tako da preporuka Komisije za budžet jeste da se ovaj Izvještaj o utrošku sredstava tekuće rezerve za 2025. godinu usvoji.“

Učesnici u diskusiji:

Mersiha Jogunčić:

„Kada je u pitanju budžetska rezerva, naravno Gradonačelnik prema potrebi i određenim zahtjevima, ili kako god, ima pravo da izdvoji sredstva, ali ja bih samo da mi se pojasne dvije stavke. Ova 14. i 17., izdaci za lica na stručnom osposobljavanju 15.540 KM. Šta je to, čisto iz čega su ljudi stručno usavršavali, koliko je ta obuka uspješna, ja opet pitam benefite za grad. I ovo finansiranje prijevremenih izbora u RS-u, jesmo mi to nešto dužni finansirati ili šta. A kod nas su, dobro, onda mi ne morate to odgovoriti, kod nas su bili, jesu. Dobro, znači, samo evo ovo da mi pojasnite, ako može.“
Mahir Delić:

„Evo imamo realizaciju tekuće rezerve u procentu od 87% od planirane. Ja ću samo pitati za jednu stavku, to je sufinansiranje i proširenje javne rasvjete u mjesnim zajednicama, 5.300 KM, a tamo imamo budžetsku stavku, imali smo u izvršenju budžeta, gdje je iskorišteno 17.000 KM od planiranih 39.000 KM, pa me čisto zanima zašto je korištena tekuća rezerva, a nije ova budžetska stavka. I isto ovo što je kolegica Mersiha pitala, izdaci za stručno osposobljavanje, jer isto imamo budžetsku stavku, gdje je u izvršenju budžeta utrošeno 25.000 KM, a ovdje imamo još dodatnih 15.000 KM, pa čisto to dvoje me zanima. Tačka 10. i 14., tačka 10. javna rasvejta u mjensim zajednicama i tačka 14.“
Demir Milkić:

„Pa evo mi smo razmatrali ovaj Izvještaj o utrošku sredstava tekuće rezerve. Ono što želimo da kažemo, ono najvažnije, da je u zakonu trošeno domaćinski za prave namjene. Tu ima puno lijepih stvari, kao što su na primjer novčana nagrada na ime prvorođene bebe u 2025. godini, nagrada za maligne bolesti, sredstva oboljeloj djeci na ime senzora za kontinovanje šećera u krvi itd. Tako da ćemo mi ovo podržati.“ 

Vahid Bajrić:

„Evo jedno samo pitanje. Sufinansiranje projekta vodosnabdijevanje MZ Donja Orahovica i Miričina nabavka pumpe, pumpe ili pumpi u iznosu od 10.500 KM. Da li se zna iznos koliko je Miričina i Orahovica posebno, ako nije problem.“

Sadmir Džebo, Gradonačelnik:

„Prvo ću kolegi Vahidu Bajriću odgovoriti. Provjerit ćemo jer nemam zaista sad tačno pa možemo vam da dostaviti, ali mislim da tu je negdje otprilike isti iznos. I onda ovdje još dodatno ima stavka nabavka horinatora. To je svima poznato onaj dio koji se desio i morali smo, jednostavno morali smo reagovati u tom dijelu da se nabave doslovici ono ad-hoc horinatori za bazene u Orahovici, jer smo imali ono trovanje. A ovo što se tiče troškova za osposobljavanje, stručno osposobljavanje, to je volonteri. Pa smo u jednom trenutku, sva sredstva koja su bila planirana, nismo imali više sredstava, a imali smo onaj veći broj prijavljenih volontera. Nismo zaista mogli da nekome uskratimo da ne uradi volonterski pripravnički staž, da može biti u konkurenciji, tako da smo tu stavku povećali. A kada je u pitanju ovo rasvjeta, dakle rasvjeta je jedno održavanje i proširenje, a ovo je bilo povećanje mjerne snage. Pa ne možemo koristiti sa te iste stavke, zato smo morali, jer svi ste, mislim, upoznati se onim dijelom limitatora na mjernim mjestima. Tako da je za to korišteno.“
Zaključena rasprava.

Izvještaj o korištenju budžetske (tekuće) rezerve za 2025. godinu je jednoglasno usvojen, sa 28 glasova „ZA“.

TAČKA 3

RAZMATRANJE I USVAJANJE IZVJEŠTAJA O IZVRŠENJU BUDŽETA ZA PERIOD 01.01.-31.03.2026. GODINE

Vanesa Mahmutović, Šef odsjeka:

„Evo pred nama je Izvještaj o izvršenju budžeta za prva tri mjeseca 2026. godine. Isto tako, kao i na prvoj tačci, još kraće prijeći ću samo suštinu, obzirom da ima u materijalima detaljno i da se radi o prva tri mjeseca, kad ga ne možemo uzeti baš za realno, obzirom da je zimski period i da smo imali snijeg i da je sam po sebi takav kakav je. Ostvareni budžet u prvom kvartalu 2026. godine iznosi 5.020.566 KM, te je u odnosu na tromjesečni plan manje za 22,45%. U odnosu na isti period prethodne godine ostvareni budžet za prva tri mjeseca veći je za 8,46%. Porezni prihodi su ostvareni u iznosu od 4.018.430 KM, što je u odnosu na tromjesečni plan više za 0,61%. Neporezni prihodi su ostvareni u iznosu od 680.813 KM, što je u odnosu na tromjesečni plan manje za 26,25%. Grantovi su ostvareni u iznosu od 321.323 KM. U okviru ostvarenih poreznih prihoda najveće učešće se odnosi na prihode ostvarene po osnovu indirektnih poreza u iznosu od 1.932.615 KM, što je u odnosu na planirane prihode od indirektnih poreza manje za 9,41%. Porez na dohodak je ostvaren u iznosu od 1.476.748 KM, što je u odnosu na plan više za 1,54%. U prva tri mjeseca značajno je ostvarenje prihoda po osnovu imovine u odnosu na tromjesečni plan u iznosu od 601.281 KM, što je u odnosu na tromjesečni plan više za 48,46%. U ukupnom kad porezne prihode posmatramo u odnosu na planirane imamo blagi porast za 0,61%, ali je interesantno vidjeli ste sigurno da prihod od indirektnih poreza je manji u odnosu na plan, a plan smo radili na osnovu projekcija ministarstva, dok je u 2025. godini obratno bilo, ali evo tek je početak pa ćemo vidjeti šta će se dešavati u narednom kvartalu. Kada su u pitanju neporezni prihodi, oni nisu ostvareni prema tromjesečnom planu. Ovdje treba uzeti u obzir da se radi o prihodima koji se ne ostvaraju kontinuirano, već u određenim periodima godine. Značajnije ostvarenje prihoda neporeznih u prva tri mjeseca i od budžetskih naknada, prije svega rente i tehničkog pregleda objekata. Kada su u pitanju grantovi, u prva tri mjeseca ostvarili smo i realizovali grantove od države u iznosu od 764 KM, to se odnosi na grant sufinansiranja za izbore zaostala obaveza, tekući grant od kantona u iznosu od 32.000 KM, to su sredstva boračko-invalidske zaštite, refundacija bolovanja. Od Federacije imamo vodosnabdijevanje Lendići i put Donja Lohinja M4, od kantona imamo oprema za vatrogasnu jedinicu i zaštitni zid na rukometnom igralištu. Budžet za 2026. godinu usvojen je u iznosu od 29.020.000 KM, ali smo u prva tri mjeseca imali grant za opremanje vatrogasne jedinice, pa smo isto odlukom Gradonačelnika uvrstili taj grant, tako da smo budžet povećali za 76.923 KM i prihodovnu i rashodovnu stranu. Kada su u pitanju rashodi, ukupno izvršeni rashodi izdaci Grada Gračanica u izvještajnom periodu iznose 4.037.740 KM, što je u odnosu na tromjesečni plan 2026. godine manje za 44,49%. U odnosu na izvršene rashode izdatke u istom periodu prošle godine manje su za 5%. Tekući izdaci izvršeni u iznosu od 3.230.467 KM. Kapitalni izdaci realizovani su prva tri mjeseca u iznosu od 520.278 KM. Već sam rekla, obzirom da se radi o prva tri mjeseca, nije realno generalno bilo kakve zaključke iznositi, obzirom na vrijeme koje je bilo. Iz tabelarnog pregleda i samog obrazloženja detaljno ste vidjeli šta je realizovano i obrazloženo je. Budžetska rezerva je realizovana u iznosu od 27.531 KM, u odnosu na tromjesečni plan je manja za 35,22%. Kada je u pitanju stanje duga sa 31.3.2026. godine po svim kreditnim zaduženjima iznosi 4.654.058 KM, a svakako ćemo imati tačku dnevnog reda o dugu. Ne bih više ništa o ovom Izvještaju, evo za vaša pitanja opet stojimo vam na raspolaganju.“

Mirzet Topčagić, Komisija za budžet:

„Komisija za budžet također je razmatrala i Izvještaj o izvršenju budžeta za period 01.01.-31.03.2026. godine. Nije bilo nekih primjedbih, evo nadamo se da neće biti ona narodna da po jutru se dan poznaje. I vjerujemo, sigurni smo, pošto se radi o prvom kvartalu, uvijek je situacija ovakve vrste da su prihodi znatno manji u odnosu na predviđene, ali mislimo da će do kraja ove godina biti to znatno bolja slika.“ 

Učesnici u diskusiji:

Vahid Bajrić:

„Moje pitanje će biti, ono je upućeno par puta, pretpostavljam da šefica i Gradonačelnik znaju o čemu ću ja to reći. Evo, u kojoj je fazi realizacija projekta u Donjoj Orahovici, Basići-Ibrići, gdje je budžetom predviđeno u 2025. godini 10.000 KM. Zašto tabelarno nije prikazan ovaj projekat u 2026. godini, kada je odgovor bio da je ta procedura završena i samo se čeka žalbeni rok da prođe. Ja nisam mogao da pronađem, ako možete vi. I drugo pitanje je zašto nije uvršten projekat sanacija puta MZ Donja Orahovica-Prtaševina. Pitam, zbog kojeg razloga, a to je bio usmeni dogovor i razgovor između mene, Dženite, Gradonačelnika i šefice, da bi taj projekat trebao biti uvršten u 2025. godinu i da se prenese u 2026. godinu.“
Vanesa Mahmutović, Šef odsjeka:

„Put Basići, kad je bilo prošli put pitanja, evo ja sam sad provjerila da li je on poništen, on nije u realizaciji, ali osim njega, evo i Prtaševine, u 2026. godini u budžetu ima nekih projekata koji nisu planirani, koji rebalansom će se morati staviti. Zato što smo računali da će biti realizovani, jer budžet donesemo u decembru 2025. godine, a tek izvještajem pokazalo se šta je konačno završeno, šta nije. Tako da ćemo i svakako rebalansom imati, evo vidjeli ste sami, ako ste gledali, da neki projekti navedeni u prethodnoj tačci Izvještavaj o izvršenju budžeta, imaju nerealizovani, a nema ih u 2026. godini. I ova dva projekta su jedna od tih, ako budemo išli sa sistemom da sve ono što nije realizovano prethodnim budžetom, prenosi se u naredni budžet. Tako da nije po tom pitanju, nije jedini, ova dva nisu jedina.“

Zaključena rasprava.

Izvještaj o izvršenju budžeta za period 01.01.-31.03.2026. godine je jednoglasno usvojen, sa 28 glasova „ZA“.

TAČKA 4

RAZMATRANJE I USVAJANJE IZVJEŠTAJA O DUGU GRADA GRAČANICA ZA I KVRATAL 2026. GODINE
Vanesa Mahmutović, Šef odsjeka:

„Pred nama je još jedan Izvještaj o dugu. Znači, zakonom je krajem 2025. godine nova obaveza izvještavanja Gradskog vijeća. Mi smo imali jedan izvještaj sa 31.12. sad imamo izvještaj sa 31.03. znači I kvartal 2026. godine, a u materijalima detaljno ste sve dobili. Stanje duga po osnovu glavnice na početku 2026. godine iznosilo je 4.941.053 KM. Stanje duga sa 31.03.2026. godine, stanje po osnovu glavnice iznosi 4.654.058 KM i to po osnovu vanjskog duga 2.357.806 KM, a po osnovu unutrašnjeg duga 2.296.252 KM. Kako nam je zakonom i pravilnikom o dugu i naloženo i definisano izvještaj sadrži sve potrebne elemente koje treba sadržavati u skladu sa pravilnikom, to je struktura ukupnog duga po instrumentima, da li se radi o kreditu ili vrijednosnim papirima, struktura ukupnog duga po ročnosti, da li je kratkoročni ili dugoročni, struktura ukupnog duga po kategoriji, da li je vanjski ili unutrašnji, struktura duga po vrsti kamatne stope, fiksne ili variabilna, stanje ukupnog duga na početku i kraju kvartala. Ukoliko bude dodatnih pitanja, stojimo vam na raspolaganju, obzirom da u materijalima imate sve navedeno, samo bih još dodala ono što je najbitnije, što je svrha ovog Izvještaja, da se redovno plaćaju sve obaveze, i po osnovu glavnici, i po osnovu kamate, kako je navedeno u otplatnim planovima banaka.“ 

Nije bilo učesnika u diskusiji.

Zaključena rasprava.

Izvještaj o dugu Grada Gračanica za I kvartal 2026. godine je jednoglasno usvojen, sa 28 glasova „ZA“.

TAČKA 5

RAZMATRANJE I USVAJANJE ODLUKE O DODJELI PRIZNANJA GRADA GRAČANICA ZA 2026. GODINU

Omer Ahmetović, Komisija za propise i Statut, izbor i imenovanja, gradska priznanja i obilježavanje značajnih događaja i ličnosti:

„Komisija za propise i Statut, izbor imenovanje, gradska priznanja i obilježavanje značajnih događaja i ličnosti, u skladu sa članom 10. Odluke o priznanjima Grada Gračanica, objavila javni poziv za predlaganje kandidata za dodjelu priznanja Grada Gračanica. Javni poziv objavljen je putem Radio Gračanice, na web stranici Grada Gračanica, oglasnoj ploči grada, dostavljeni svim mjesnim zajednicama, političkim partijama, javnim preduzećima, javnim ustanovama. Javni poziv bio je otvoren do 13.4.2026. godine, a ukupno je pristiglo šest prijedloga za zlatne plakete, 11 prijedloga za zlatne značke i dva prijedloga za počasnog građanina. Nakon isteka roka utvrđenog za dostavljanje prijedloga, koji su se morali dostaviti na propisanom obrazcu koji je utvrdila Komisija. Komisija je održala sjednicu 20.4.2026 godine, na kojoj je u skladu sa članovima od 13. do 15. Odluke izvršila razvrstavanje prijedloga, te odbacila određene prijedloge. Prvi je predlagač predložio sam sebe, a drugi ostvareni rezultati u redovnom obavljanju aktivnosti državnog službenika. Nakon razvrstavanja, Komisija je pristupila bodovanju prijedloga i utvrdila konačnu rang listu prijedloga kako slijedi. Zlatna plaketa, Udruženje Moja istina Gračanica, pod broj 1., pod broj 2. Hirmo Trejd doo Gračanica, pod 3. Terrasit doo Gračanica, pod 4. Tehna doo Gračanica, 5. Hasulja doo Gračanica, 6. Bosna Art Stjepan Polje. Zlatna značka, pod 1. Mustafa Husić, 2. Vahid Brkić, 3. Nail Kahvedžić, 4. Mujo Hasić, 5. Ševal Marmarac, 6. Amir Selimović, 7. Amer Džindić, 8. Dominik Raškaj, 9. Semir Isić. Počasni građani, pod 1. Amar Dedić, pod 2. Samir Čajić. U skladu sa članom 15. i 16. Odluke o priznanjima na osnovu utvrđene rang liste, Komisija predlaže Gradskom vijeću donošenje Odluke kojom se Zlatna plaketa dodjeljuje pod 1. Udruženju Moja istina Gračanica, pod 2. Hirmo Trejd doo Gračanica, u skladu sa redosljedom i brojem bodova na rang listi, zaboravio sam spomenuti, dakle, Udruženje Moja istina, 175 bodova, Hirmo Trejd doo Gračanica, 141 bod. Zlatna značka dodjeljuje se pod 1. Mustafa Husić, pod 2. Vahid Brkić, pod 3. Nail Kahvedžić, u skladu sa redosljedom i brojem bodova na rang listi, za Počasnog građanina, pod 1. Amar Dedić, pod 2. Samir Čajić. Komisija napominje da su kod predlaganja ispoštovani takozvani dodatni kriteriji u vidu prednosti slabije zastupljenog spola, učešća u odbroni, kao i mišljenja mjesne zajednice. Cijeneći navedeno, u skladu sa članom 16. Odluke, Komisija dostavlja Prijedlog Odluke Gradskom vijeću na razmatranje.“
Učesnici u diskusiji:

Mersiha Jogunčić:

„Nismo predlagali, ali ne znači da ne možemo diskutovati. Neću apsolutno se referirati na imena predloženih. Samo mi nije jasno da su ovo, jel ovo baš se firma zove trejd, sa j, hvala, malo mi neobično, ali okej. Predloženi kandidati, dakle, za jedno od priznanja Grada Gračanica, ja sam, hajde, jučer smo se kratko vidjeli po nekom drugom osnovu, pa sam pokušala objasniti nešto, no nismo se razumijeli u jednom dijelu, evo tu je sekretar Gradskog veća. Dakle, obrazloženja koja smo mi dobili u elektronskoj formi, kako je neko predlagan, od koga je predlagan, po kojim kriterijima, mi smo dobili tu vrstu obrazloženja za razliku od Odluke, znači u Odluci nema, u Odluci imamo samo broj bodova itd. Kad kažem da nedostaju obrazloženja, onda nedostaju kriteriji i koliko je neko od predloženih kandidata po određenom kriteriju dobio bodova. S obzirom da ne može neki kandidat ili predložena, ne znam, bilo ko, ne može dobiti po svim, neko će dobiti sport, neko će dobiti, sad banaliziram stvar do kraja, neko će dobiti sport, neko će dobiti doprinos nauci, neko će dobiti po dodatnim kriterijima učešće u odbranbeno-oslobodilačkom ratu i ostalo. Ne postoji niko, ja ne znam je li iko ovdje osvojio maksimalan broj bodova, ne postoji osoba koja može osvojiti sve, znači niti se može bodovati po svim kriterijima, to je jasno. Eh sad, mi nismo dobili uvid u to kako je neko po kojim kriteriju bodovan. Evo sad hlupit ću, evo Mersiha Jogunčić bodovana i po sportu, pa ne znam, po nauci i ne znam ni ja po čemu već, dakle, o tome se radi. Koliko je koji kandidat, po kojem kriteriju zadovoljio i koju je ocjenu dobio. To je ono što mene zanima i što ja hoću da pravim uporedbu i nismo se jučer razumijeli kada sam reagovala da nismo dobili objašnjenje. To je jedno. Drugo, predloženi kandidati u obrazloženju, koji ste dostavili, iako su predloženi po jednom kriteriju, prilikom bodovanja od strane članova Komisije, dobili su bodove i na osnovu kriterija koji nisu navedeni od strane predlagača. Te su na taj način ocjenjivani i po kriterijima koje ne zadovoljavaju. Dakle, predlagač ko predlaže da kriterije po kojima on to kandiduje, onda vi bodujete samo te kriterije, a ne i dodatne. Navedena obrazloženja su uopštena, bez navođenja konkretnih aktivnosti rezultata. To sam već objasnjala. I sad se tu može zaključiti da su kriterije iz Odluke o priznajanjima Grada Gračanice stavljeni poprilično u drugi plan ili nisu bili presudni prilikom izrade predložene Odluke. Pošto imamo situaciju da su pojedini kandidati bili nominovani po više obrazloženih kriterija, ali su ocijenjeni opet manjim brojem bodova od kandidata nominovanih po osnovu jednog kriterija. Dakle, kako je u obrazloženju Odluke navedeno, Komisija je kod predlaganja ispoštovala i dodatne kriterije u vidu prednosti slabije zastupljenog spola, učešća u odbrani, kao i mišljenja mjesne zajednice. Ja bih sad zamolila da mi kažete kod kojih predloženih kandidata su neki od ovih dodatnih kriterija uzeti u obzir. Zaista, evo mi imamo imena, ja neću da pričam o imenima. Mada smatram, kao što i prošle godine i to jeste bio reper za to da ne predlažemo ove godine, smatram da počasni građanin Grada Gračanica ne može biti osoba od 21 godina, ne može. Znači moraš dati doprinos, moraš ostaviti nešto iza sebe, mora biti vidljiv doprinos, mora grad imati benefit od toga, dakle, trag mora ostati i zna se kako se postaje počasni građanin Grada Gračanice. Ja poštujem, evo sad ću se vratiti na ovo, ja poštojem da neko igra u reprezentaciji Bosne i Hercegovine i neka igra i svi smo ponosni na to kao i na reprezentaciju. I znam da ćete sad počet ovo tumačiti kako god, tumačite, vama na volju, ali igrati u reprezentaciji Bosne i Hercegovine i steći status počasnog građanina, ja sam zaista zapanjena. Dakle, zaista sam zapanjena, kao što sam bila i prošle godine kad je netko za takmičenja u školi dobio zlatnu značku ili šta već. Dakle, hajmo molim vas da se uozbiljimo. Da još nešto pitam, zašto nas informišete o ovom da ste vodili računa o zastupljenosti spolova, kad je ovdje to poprilično nemoguće uraditi. Prva ja kažem da je možda i nemoguće, nekad će biti sve muški, nekad sve ženski, i ne znam uopšte zašto ste naveli ovaj prijedlog pripadnosti slabije zastupljenog spola. Kojeg spola i gdje je to primijenjeno kad ovo sve su muškarci, Udruženje Moja istina jesu sve žene, ja pozdravljam i svakako smatram da su zaslužno predložene i zaslužne su za ovu nagradu ako je dobiju, i ako usvojimo ovu Odluku, ali bilo je potpuno nepotrebno ubacivati ovu kategoriju o ravnopravnoj zastupljenosti, jer se možda neće moći ispoštovati i evo ovdje nije u daljem tekstu nigdje ispoštovano, ne znam šta će. Evo zahvaljujem se, nadam se da sam bila jasna, koncizna, ako nisam, izaću da ponovo pojasnim." 
Mirzet Topčagić, Klub SDP:

„Prije svega, evo, stav Kluba SDP Gradskog vijeća Gračanica, jeste da svi ovi predloženi kandidati nisu se našli slučajno u prijedlogu. I ovom prilikom koristimo svoj prostor da svim predloženima čestitamo što, evo, neko je smatrao da su oni učinili nešto pozitivno, dobro za našu lokalnu zajednicu, za naše građane, za našu sredinu. Čak i oni koji nisu poznavali pravila pa su se samokandidovali i oni su smatrali da su nešto učinili dobro, ali nažalost nije ta kandidatura prošla. Ono što moram da istaknem jeste da apsolutno znači ova Odluka će proći, mi ćemo nju podržati. Iz razloga kojeg sam već naveo, to jest da smatramo da svi oni koji su tu zaslužuju jednim dijelom da dobiju priznanje. Ali, ja ću se referisati kao i prošle godine, kada je u pitanju sam koncept bodovanja sastava Komisije i odnosa. Neću uopšte tendencijozno nekakav svoj stav, odnosa stav Kluba da iznosim, ali evo neka javnost procijeni da li je to išlo po svim nekakvim i božijim i narodnim aršinima, jer očigledno i dalje ovdje postoji gdje prestaje logika, tu kreće to i to. Član 2. kada je u pitanju Zlatna značka, pa ću član 3., a referisati ću se na kraju na član 1. Kada je u pitanju Zlatna značka, Klub vijećnika SDP-a je imao svoj prijedlog, radi se o dugogodišnjem privredniku, poduzetniku, društveno odgovornom našem sugrađaninom, politički aktivnom itd. Međutim, smatramo da su i ova tri predložena lica, odnosno naša sugrađanina, izuzetno imaju velike zasluge i evo nadamo se da će u ovom mandatu, navedeni gospodin, i konačno doći na red da dobije Zlatnu značku Grada Gračanica. Smatramo da je trebao i već i ranije da je dobije, ali nije bilo prilike, pa evo valjda iduće godine budemo imali više sreće. Član 3., kada su pitanju dodjela Počasnog građanina, priznanja Grada Gračanica, mislim da su i jedan i drugi prijedlog ove Odluke okej. Gospodin kojeg smo predložili mi kao Klub vijećnika SDP je imao izuzetno zasluge u proteklom odbranbenom oslobodilačkom ratu. Bilo je, nećemo sada iznositi nekakve nonsense diskusija na samoj Komisiji, jer su naši članovi koji učestvuju u radu Komisije, ali nije to za javnost i ja se ne bih upuštao u takvu vrstu diskusija i iznošenja nekakvih, tako reći, potpuno netačnih stvari. Također, dika što bi rekli nas svih, izuzetan sportista porijeklom sa teritorije našeg Grada. Nije mala stvar plasirati se na Svjetsko prvenstvo u fudbalu, jer svi znamo fudbal koliki ima značaj, ne samo u sportskom domenu, nego uopšte u nekakvom geopolitičkom poretku države naše i mislim da nije loša stvar što je Komisija odlučila da izađe sa ova dva prijedloga i potpuno odpravdano. Moram reći svoje lično mišljenje da sam izuzetno zadovoljan što će dobiti i jedan i drugi. Ali ono što mislim da i ovo već treba, predlažem da pristupimo u narednom periodu izmjeni i dopuni ove Odluke gradskih priznanja, prije svega pravilnika, pa da ovdje kada budemo imali taj materijal na dnevnom redu da tematski pričamo šta je dobro, šta nije, šta to treba izmijeniti. Imat ćemo priliku da iznesemo svoje stavove. Kada je u pitanju bodovanje članova Komisije, predloženih kandidata za dodjelu Zlate plakete Grada Gračanica, ovo je isto kao i prošle godine. Razumijem da postoji nekakva vrsta i volja parlamentarne većine i volja drugih faktora, ali samo podcjenjivanje predloženih kandidata za Zlatu plaketu, ocjenjivanjem, je sramotno. Ja moram pročitati predložene, prije svega evo, da javnost zna da se Zlatna plaketa u praksi, i mislim da je tako i u pravilniku, dodjeljuju se dvije Zlate plakete, jedna ide nevladinom sektoru, udruženjima građana, svim tim ljudima koji djeluju u nekakvom društvenom radu, a druga plaketa se dodjeljuje privrednom subjektu za ostvarene izuzetne rezultate u svom poslovanju u proteklom periodu. Znači, protekli period znači ne samo jedna godina unazad, protekli period znači, ako neko nije dobio, znači kompletno postojanje tog privrednog subjekta pa do dan danas, i uzimaju se u obzir iskazani poslovni rezultati, iznos uplaćenih poreza, broj radnika koji se zapošljava dugi niz godina i društvena odgovornost tog privrednog subjekta koji radi na prostoru našeg Grada. I ako to nama ne treba da budu osnovni kriteriji i da pravimo ovakve, tako reći smijurine sa bodovanjem, ja pozivam da se, ako ostane ovako, da se malo bolje Komisija dogovori kako će bodovati. I ovdje ću završiti, samo ću pročitati bodovanje kako su članovi Komisije bodovali predložene prijedloge za dodjelu Zlatne plakete. Znači, imali smo šest predloženih, odnosno udruženja, privrednih subjekata. Udruženje Moja istina Gračanica, Hirmo Trejd doo Gračanica, Terrasit doo Gračanica, Tehna doo Gračanica, Hasulja doo Gračanica i Bosna Art Stjepan Polje. I ovakvom odnosu prijedloga, zamislite kako Komisija boduje. Udruženje Moja istina Gračanica, dodjeljuje 175 bodova. Evo, po diskusijama, udruženje koje se iskazalo u svom djelovanju, ostvaruje izuzetne rezultate, pogotovo u najsentimentalnijoj oblasti ljudskog zdravlja i treba im skinuti kapu i hvala Bogu što su dobili. Hirmo Trejd, 141 boda, Terrasit doo, Gračanički brend, zamislite, 91 bod, 50 bodova manje od iznad sebe. Zatim, Tehna doo, također Gračanički brend, izvozno orijentisana firma, isto kao što je i Terrasit, zamislite, dobija 85 bodova. Hasulja doo, firma u ekspanziji, dojučerašnji naš kolega, društveno aktivan čovjek vlasnik firme, bivši predsjednik mjesne zajednice, moje mjesne zajednice, dobija 69 boda, nažalost isti je bio i član Komisije, i Bosna Art Sjepan Polje, 63 boda. Ako je ovo logično bodovanje, onda nemamo mi gospodo šta razgovarati, nećemo više ni predlagati ako ostane ovako. Ako ovakav odnos predloženih kandidata i na ovakav način Komisija to boduje, nemam šta reći nego svaka čast. Želim vam mirnu savjest, laku noć i da mirno spavate.“
Edin Šehić:

„Pa evo možda kao sudionik deset godina glasanja o gradskim priznanjima, dosta stvari se poboljšalo i to je dobro. Imamo određene kriterije, imamo jasno definisano kako trebamo izbodovati prijedloge. Međutim, još uvijek plašt politike ima uticaja, nažalost, na ova priznanja. Ne bih puno, pošto je kolega Topčagić otprilike sve rekao što sam i ja planirao, možda ću nešto sitno da ponovim. Smatram da je on subjektivno to rekao, obzirom da su to možda pripadnici njegove političke opcije, ali ja zaista, obzirom da surađujem u nevladinom sektoru dugo godina sa gospodnom Mujom Hasićem i sa Terrasitom, zaista mi je ovo poražavajući i porazno ovakve razlike u bodovanju. Neću ni ja ulaziti puno u polemiku, obzirom da malo sam pregledao na internetu i firma koja je dobila Zlatnu značku, ja ne sporim njen doprinos. Ima osnivački kapital 2.000.000 KM, ima možda dvadesetak uposlenih, čak piše osnivanje 17. 11. 2025. godine, pretpostavljam da je to zadnje rješenje, firma već duže sigurno postoji, dugo godina. Prometom od milion, naspram, evo ja ću samo uzeti poređenje Terrasita koji je imao 19 miiliona, 2023. godine 15 miliona, 2024. godine 14 miliona prometa i 42 zaposlena u 2025. godini, da ne govorimo o društvenoj odgovornosti itd. Dakle, nažalost, znamo, zato kažem, podržavam kolegicu Mersihu, to smo prošli put raspravljali, da mi dobijemo na uvid, gospodo iz Komisije, vaše ocjene. Prošli put ste nam, blago rečeno, rekli da niko ne treba ima uvid u vaše ocjenjiva itd. Međutim, mi vas ocjenjujemo ovdje, gospodo iz Komisije, vi ste naši organi, odnosno mi smo vas izglasali, da nama pripremate određene stvari i pozivam Komisiju da nam već do sutra dostavi na mail sve ocjene koje ste uradili, imenom i prezimom. Inače tražit ćemo službeno ako treba, ali evo službenom i sa ove govornice. Nama valja opravdati, ovo što kolega Topčagić i ostali govore, određene stvari koje su zaista diametralno u velikom rasponu različite. Dakle, nikada neću biti, ja i kolega Hasić smo imali fajtanje i borbu, imao je on svoj prijedlog, ja svoj, oba su dobra, strašno dobra, on je htio jedne godine, ja druge, onda mi sjeli dogovorili se okej, oba dobra, hajde jedne godine, ali išli smo u redovnu proceduru i zaista ti prijedlozi su bili vrijedni pažnje i oni su zasluženo dobili priznanje. Dakle, malo nam još fali, ostali tu i tamo, evo ja sam istakao dva koje poznajem lično, a mada evo kolega Topčagić je više rekao o različitosti i vrednovanju tih pojedinih kolektiva i privrednih subjekata koji zaslužuju donekle našu zahvalnost kroz ovo zašto čine i šta čine za našu lokalnu zajednicu. Tako da evo svakako procedura je prošla, kao i prošli put ću reći, dakle, bili su otvoreni javni konkurs, dostavljeni su prijedlozi i to je predsjednik Komisije sve rekao, odrađen je dio njihov kvalitetno, zakonski, dobili smo Prijedlog Odluke, mi ćemo sad podržati ili ne podržati, naravno, ali evo red je da se par stvari kaže. Očito neko blago nezadovoljstvo svim tim vrednovanjem i ponovo tražim da vidim kako to određene kolege glasaju u Komisiji, da jedna ta osoba koja zaista vrijedi, vrijedi ne samo u mojim očima, u očima mnogih koji su društveno aktivni i rade za zajednicu, duplo manje vrijede od nekih koji, evo, ne kažem da ne vrijede, ali zaista još uvijek trebaju da zavrijede ono što ti ljudi vrijede koji su duplo manje bodovani. Tako da tražim od Komisije da nam dostavi na mail kompletnu dokumentaciju svih ocjena.“
Dženita Dugić:

„Ja lično neću se referisati na samu Odluku, želim se referisati na rad same Komisije. Moje mišljenje negdje, a smatram da je i neka činjenica,  da su i ova Komisija i bilo koja druga Komisija kao radna tijela Gradskog vijeća, da su tu između ostalog da olakšaju negdje posao i zadatke, evo da tako kažem, nama vijećnicama i vijećnicima prilikom našeg glasanja i slično. To posebnu težinu ima, taj njihov zadatak, ima posebnu težinu kada je u pitanju konkretno ova Odluka ili odluke poput ove. Zašto to govorim. Svi ovdje prisutni svjesni smo da nama nije jednostavno izaći i ovdje su u pitanju, znači ovdje su navedeni ljudi. Nije znači jednostavno izaći za govornicu i pričati o nekim imenima i slično, iznositi neka svoja mišljenja iz razloga da neko to ne bi pogrešno protumačio, jer je veoma lahko da to ode u nekom pogrešnom smjeru, a to primarno, uglavnom, nema namjeru da bude u nekom lošem smjeru. Šta želim reći. Ova Odluka konkretno, evo mislim da je i kolegica i par kolega još spominjali smo dosta te kriterije po kojima se nešto neko vrednuje, itd. Ja ću morat reći da ne bi otišlo u pogrešnom smjeru, znači unaprijed. Ja stvarno želim čestitati svima ovdje koji su navedeni, koji će, ako Bog da, za dan Grada biti nagrađeni od strane Grada, i mene lično kao pojedinca, kao individu, ovdje raduju posebno neka imena, odnosno neke grupe ljudi, odnosno žena, ali evo o tom potom. Ja vjerujem sad kad bismo mi ulazili u neke finese, mi smo svi individuje za sebe i svako bi imao neko svoje mišljenje, neko je možda više za ovo, neko je više za drugu opciju, neko je više za treću opciju itd. Upravo zato je važan taj rad Komisije i ta mišljenja Komisije i ta odluka koju ona nama priprimi, važni su ti kriteriji po kojima vjerujem i ova Komisija sačinila ovu Odluku. I sad ja mislim da evo i kolegica Mersiha je prva pričala pa i tako nadalje kad su ti kriteriji u pitanju, možda su, dobro, trebali bismo vidjeti po kojim je kako glasao, a ja sam to u potpunosti saglasna sa svim kolegama koji su to iznijeli, ali možda su ti kriteriji po kojima se nešto vrednuje, možda su i zastarjeli sad već, možda zahtijevaju da se malo i uredi, da se i promijene u nekom smislu. Međutim, ono što mene posebno raduje kad je ova Odluka u pitanju, je ono što sam imala priliku da saznam, da čujem u pripremi ove sjednice, da je Komisija imala posebno razumijevanje i nagradila je pojedince, da tako kažem, određene subjekte iz ove Odluke zbog njihovog odnosa prema ženama, zbog njihovog odnosa i zbog njihovog tretiranja žena, pomaganja ženama, itd. Mene to posebno raduje, pogotovo zato što je u pitanju Komisija koja negdje i sama, evo s kojoj vodim bitku da tako kažem, bojim se da ne uvažava toliko ta pitanja žena i položaj žena, odnosno tu rodnu ravnopravnost. Ja ću vas opet podsjetiti da još uvijek nije došlo do bilo kakvih promjena kada je u pitanju sastav Komisije za izbor i imenovanja, odnosno Komisije za propise i Statut, izbor i imenovanja, ona još uvijek u svom sastavu ne poštuje Zakon o ravnopravnosti spolova i evo iz tog razloga raduje me što su prepoznali nekoga ko poštuje i ko daje značaj tom položaju žena i upravo evo iz tog razloga, budući da su to nešto prepoznali i nagradili i svaka čast i treba, ja sam u potpunosti saglasna i podržavam to, vjerujem da će evo već u, pa ako ne na sljedećoj, onda na nekoj od narednih sjednica da ćemo imati jedan dokument kroz koji ćemo promijeniti sam sastav te Komisije i dobiti i tu Komisiju sa ispoštovanim Zakonom o ravnopravnosti spolova. Eto, ja se nadam da je shvaćena suština, ako nije, obrazložit ću opet i ponovit ću.“ 

Demir Milkić:

„Pa evo, mi u DF-u razmatrali smo ovu Odluku, ono što je sam kolega Topčagić rekao, znači, priznanje Grada Gračanica Zlatna značka, zaista čestitamo ljudima koji su predloženi i ovima koji su izabrani. Ima tu ljudi kao što je gospodin Mujo Hasić i dola ostali koji imaju prostora u narednim godinama. Počasni građani, zaista mislim da je i ovo na mjestu. Međutim, ono oko čega smo imali najveću dilemu je Zlatna plaketa. Samo jedan klasičan primer, imamo u MZ Soko, znači 30-50 godina, mislim da se čeka ta izgranjati fiskulturne sale, gdje se konačno ljudi skupili da urade, da naprave nešto, imamo tu jednog privrednika koji uloži svojih 50.000 do 100.000 KM. Mislim da mi to gledamo ko je u prošloj godini najviše uradio, mislim da se on uzdigo od njih svih najviše i da pored takvog nekog bude drugi prijedlog. Zbog toga mislim da mi u DF-u ćemo biti povodom ove Odluke suzdržani.“ 
Mahir Delić:

„Ja se neću osvrtati na ovu konkretnu Odluku, ni na imena, evo dosta toga su kolege rekle, ali na tragu prethodnih diskusija, što se tiče samog rada Komisije i samog pravilnika o dodjeli, odnosno načinu dodjeli ovih gradskih priznanja. Mislim da moramo ići do sljedeće godine u smjeru da se ova Odluka, odnosno da se ovi kriteriji promijene, kako bi svima nama ovdje vijećnicima, a naravno i građanima, bilo jasno kako je koji član i po kojim kriteriju koji prijedlog bodovao. Da to ne bude kao što je bio slučaj do sada, diskreciono pravo članova Komisije, kako nam je kolega Ahmetović, ako se sjetimo, kao predsjednik Komisije prošle godine to obrazložio. Ovo što je kolega Šehić tražio, to bodovanje od svakog člana Komisije, mislim da je traženo i prošle godine, a s obzirom da po pravilniku Komisija nije bila obavezno, to nije ni dostavljeno, pa pretpostavljam da i ove godine će tako biti. Tako da smatram da moramo ići u smjeru izmjene tog pravilnika, znači da vidimo jasno na osnovu kojih kriterija, na osnovu čega je koji prijedlog dobio koliko bodova, kako je koji član Komisije glasao. Tako da ne bismo doveli u situaciju ovakvim načinom izbora i ovakvim načinom dodjeljivanja ovih priznanja, mi samo srozavamo ovo priznanje. Ovo treba da bude priznanje za životno djelo bilo kojem pojedincu koji je dobio ovu nagradu, da mu to bude satisfakcija, a ne da se svede na neko usputno priznanje. Tako da očuvamo dignitet i grada Gračanice i ovih gradskih priznanja, ja vas pozivam, molim da idemo u smjeru toga da se izmijeni ovaj kriterij i da imamo jasne kriterije na koji način će neko u budućnosti dobijati gradska priznanja.“ 

Mirza Okić:

„Na tragu diskusija kolega Topčagića, Šehića i Delića i svih, znamo da je na Komisiji ovdje najveći teret. Imaju oni to neko pravo, imaju tamo 10 ili 12 nekih kriterija po kojima boduju. Ono što je, što kolega Šehić kaže, dobro da evo imamo bilo kakvu odluku i kriterije po kojima boduju. Međutim, evo ova Odluka iz 2023. godine, ako se ne varam da je tad usvojena, jednostavno je sazrela za svoje nove izmjene. Kako u članu 4. u kriterijima koji opisuju tamo koji su kriteriji i da naznačimo da li je to u zadnjih 5 godina, 10, ne znam ni ja kako ćemo već razraditi same kriterije. Tako isto u članu 11. koji tamo kaže ko može podnijeti prijedlog. Ostavili smo, iskren da vam budem u ovoj Odluci, da političke partije mogu biti predlagači. Po meni, predlagači članova Komisije su isto političke partije, mislim da bi taj dio posebno trebalo obradit, da političke partije, subjekti stranke, ne mogu apsolutno podnositi zahtjeve. To je moje lično mišljenje. Složit ćemo se mi svi, evo i da je bio drugačiji prijedlog Komisije, opet bi imali neki zamjerki. Zaista imamo kvalitetnih prijedloga ove godine. Također, imali smo još jedan slučaj, situaciju koju je spomenuo kolega Topčagić, gdje je da li je vlasnik ili zastupnik firme Hasulja doo bio ujedno i član Komisije, čovjek je automatski oštećen za određen broj glasova koje on donosi. Moramo i to predvidjeti u tim situacijama ko je zamjenski član u toj Komisiji za bodovanje i da ti ljudi ne budu oštećeni. Tako da ovaj broj bodova koji govori konkretno za ovu firmu, jednostavno čovjek se izuzeo od glasanja i onda je oštećen samim tim. Tako da imamo dosta stvari u ovoj Odluci koju zaista trebamo uzeti i pokrenuti izmjene i dopune ove Odluke, kako bi evo smanjili i mogućnost Komisije da ima toliko diskreciono pravo da oni određuju onako kako hoće. Također, u samom obrazcu za podnošenje, za svaki od kriterija treba staviti opis, i onda kad vidimo da nema u tom kriteriju nula riječi ima, onda dobije nula bodova. Ali to nažalost sad nema, sad možemo raspravljati. Evo vrijeme je, ja sam se okrenuo više na samu Odluku. Dobro je da je donesena jer nisu bili kriteriji, što kolega Šehić kaže, napravili smo jedan pomak. Evo sad je sazrilo vrijeme da idemo korak dalje i da to bude, kako bih rekao, ostavljeno Komisiji samo ona formalnost, da se sastanu, iščitaju i da kažu to je to. Da nemaju nikakve mogućnosti bilo kakvih, hajmo reći, preferencija bilo kome. Evo toliko od mene. Svakako čestitam ovim koji su dobili priznanja, nadam se da će Odluka biti usvojena ovako kako je dato u prijedlogu. Za sljedeći puta trebamo dobro povesti računa prilikom ovog izbora.“
Mirzet Topčagić:

„Pošto je većina kolegica i kolega u svojim diskusijama po pitanju ove tačke spominjala kriterije. Ja ću pročitati kriterije radi javnosti, tako da se vidi da li ima smisla ovakav prijedlog, odnosno ovako bodovanje. Kad je u pitanju Zlatna plaketa, kriteriji koji se predlažu za dodjelu su sljedeći: 1. ostvaraju kontinuiran napredak u svome poslovanju, 2. redovno investiraju u proizvodnju i proširuju proizvodne kapacitete, 3. postigli značajne rezultate u oblasti privrede, nauke, kulture, sporta, obrazovanja, zdravstva, bezbijednosti, socijalne zaštite, a posebno u razvoju i promociji humanitarnog rada, društvene djelatosti, razvoju komunalne infrastrukture, zaštite radne i prirode sredine, razvoju volonterizma, razvoju dobrih međuljudskih odnosa i sličnih oblasti koje je imalo odraza za razvoj društvene zajednice, 4. dali izuzetan doprinos u ostvarivanju prava građana, 5. doprinijeli poboljšanju uslova rada i života u mjesnim zajednicama na području Grada Gračanica, 6. za postignuti kreativni rad posebno kod djece i omladine, 7. dali izuzetan doprinos u edukativnom i preventivnom djelovanju za slučaj kriznih situacija, te u otklanjanju elementarnih nepogoda koje eventualno zadese društvene zajednice. I dole postoji, ovo su kriterije, i dole postoji još, kaže, dodatni kriterij. Ocjena gdje se uvažava ocjena i mišljenje mjesne zajednice. Ponovo kažem, ne želim da ulazim u suštinu, jer ću morati tek onda pomenuti nekog, ali ako ovi kriteriji nisu u redu, ja ne znam koji su. Znači, Predsjedavajući, kolegice i kolege, uopšte se ne radi ovdje o kriterijima, kriteriji su obuhvatili sve ono što treba da obuhvati ovakva vrsta dodjele priznanja. Ali je problem, da se ne bi izvrnuo kontekst ovdje, problem je zašto Komisija korisi svoje, zamislite, diskreciono pravo, i ne pokaže ovdje kolegicama i kolegama u čije su imene odradili taj posao, kako je ko izvršio bodovanje. Ako je to sve išlo savjesno i onako kako jest, i ako stoji iza ovakvog bodovanje, šta je problem da se to diskreciono pravo ne koristi. Ponovno ponavljam, kriteriji uopšte nisu loši. Oni su, naprotiv, obuhvatili sve ono što treba da obuhvati ovaka vrsta dodjele. Ali je problem, ponovno kažem, nekakvih dogovora, već ne znam šta je, ali i to prihvatam, ali treba se malo bolje dogovori da to bude barem tijesno, što bi rekli, u par bodova, a ne degradirati na ovakav način izuzetno uspješne firme.“

Ispravka krivog navoda:

Mersiha Jogunčić:

„Konačno kolega Topčagić i ja da se složimo o nečemu. Da, kriteriji nisu upitni, imamo kriterije, donijeli smo ih kad smo ih donijeli i tačno se zna tamo po kriterijima kako se boduje i kako treba da se boduje. Ja ne znam šta bismo na ovo nabrojano mi još mogli dodati ili izmijeniti. Apsolutno ne, jedino da izmislimo nešto, ne znam. Moramo biti kreativni, inovativni, pa ćemo nešto izmisliti sigurno novo, ako ih želimo mijenjati, nema potrebe da se mijenjaju. I samo da ispravim nešto, ja nisam ni protiv koga od ovih ljudi, smatram da su svi zaslužili, samo što postoji jedan nonsens, dakle, kad poredimo određeni doprinos, i neću dalje ništa komentarisati. Dakle, nisam ni protiv koga. Za Udruženje Moja istina smatram, njih ću imenovati, smatram da su trebali dobiti još možda i prošle godine, ili ne znam, prije, s obzirom da rade to što rade. Sve ostalo, apsolutno, pošto imena i firme koji su navedene, zaista, duboko poštovanje prema svakoj od njih. Evo, pohvaliću, znam šta ćete mi odgovoriti na ono moje prethodno pitanje, pohvaliću firmu koja zapošljava žene, prvenstveno, i mislim da su se vodili i tim kriterijem, ali, kažem opet, nije bilo možda ni potrebe, jer ne može se uvijek zadovoljiti u ovom slučaju Zakon o ravnopravnosti spolova, ma da je dobro što se vodilo računa i nije bilo potrebe za objašnjavanjem. Nisam ni protiv jednog imena, ali jesam protiv načina, hoću da vidim način bodovanja, kako je ko glasao i zašto. Diskreciono pravo koristiti ili ne koristiti, a koristiti diskreciono pravo i uskratiti meni ili bilo kome kao vijećniku ili vijećnici da znam kako je neko glasao, a očekivati od mene da podržim ili ne podržim Odluku, dolazimo malo u konfuziju. Mislim, u prošlim nekim sazivima neću reći da je to, bilo je to isto, da se razumijemo, i odlično se mi ovdje razumijemo, i razumiju nas i građani. Dakle, znamo mi kako se to sve radi, ali smo imali uvid u to kako je neko glasao, pa smo eto mogli nešto. Ovako, faktički ne možemo ništa, mogu biti za ili protiv, suzdržana i to je to. Ali bih voljela znati zaista kako je ko glasao, da ne bude, eto, špekulacija ovaj onome, onaj onome. Ja ću svejedno biti suzdržana po pitanju Odluke. Žao mi je zbog nekih ljudi, ali vjerovatno to moje suzdržano neće promijeniti konačan skor i konačan rezultat. Ali nisam ni protiv koga, ali jesam protiv načina, i kriterije zaista ne trebamo mijenjati, možda ih samo trebamo primijeniti na pravi način.“

Omer Ahmetović, Komisija za propise i Statut, izbor i imenovanja, gradska priznanja i obilježavanje značajnih događaja i ličnosti:

„Evo da probamo malo preletit ovo što ste govorili. Na početku ja ću vama, to sam zaboravio kazati, mi kad smo raspisali ovaj konkurs, mi smo donijeli jedan zaključak nakon toga da krećemo u izmjenu mi kao Komisija, da ćemo krenuti u izmjenu u narednom periodu, da se ta Odluka izmijeni do naredne godine. Jer, evo, složili smo se svi da ima određenih manjkavosti. Kolega Topčagić je naveo ove kriterije, međutim, nije naveo nigdje šta mene, odnosno mene i moje kolege, obavezuje koju ocjenu ćemo dati na osnovu čega. Dakle, evo ovako da krenem redom. Bodujemo, dakle, kolegice Mersiha, bodujemo sve kriterije. Nije samo ono što, ako ja kažem da Omer Ahmetović zaslužuje na osnovu, ne znam nija, sporta, ja ću njega izbodovat na osnovu preostalih deset. Ne moram bodovati samo da mu kažem, Omer je dobar sportaš, dobit će bodove, a ovo ostalo da mu stavljam nule, samo zato što vi kao predlagač mene niste naveli da sam ja i humanitarac i ove ostale stvari. Dakle, Komisiji je to dato i to nigdje u Odluci ne piše da Komisija to ne mora, vi možete mene razumijete ili ne morate. Ali nigdje u Odluci samoj ne stoji da ja ne smijem glasati na osnovu onih kriterija koje predlagač nije naveo. Komisija je na takav način glasala. Kako je koga glasao, ja nemam to pravo sad da ja ovdje iznosim kako je glasao, evo mogu ja reći kako sam ja glasao, ali sad kako je neko drugi glasao, ja to nemam pravo iznositi. I to je tačno, to je naše diskreciono pravo kako ćemo glasati, pravo koje ste nam dali vi, evo kad je donesena ta Odluka 2023. godine, Gradsko vijeće kazalo da Komisija odradi taj dio posla. Znači evo da Komisija odradi, mi vama vjerujemo, vi odradite, donesite, sad evo vama se ne sviđa skor, vama se ne sviđaju možda imena, ne znam ni ja, ima raznih, ali evo de da krenemo oko onoga što se slažemo. Znači evo mi smo se složili, prvo Zlatna značka sve uredno, kako sam razumio, evo smeta vam što nije Mujo Hasić. Ja evo iskreno ne znam zašto nije do sad dobio Mujo Hasić, žao mi stvarno što moram spominjati, nema čovjeka tu, ali ja mislim da je on možda 2020. 2022. imao tu neku svoju ekspanziju i volonterizma i humanizma i dok je aktivno radio, možda, evo kažem, ali neću stvarno, pokušat ću da ne spominjem imena. Mislim da mi najviše zbog toga degradiramo ove odluke. Evo, oko Zlatne značke mi smo se znači složili, tri super. Prošle godine smo, ja mislim imali sporna, dva, tri imena, dva, tri priznanja, dvije, tri nagrade. Oko Počasnog građanina, mislim i tu da evo nema ništa sporno, mi jesmo, kolega Topčagić je nešto kaže nonses ne znam, mi jesmo imali jednu diskusiju na samoj Komisiji, s obzirom da jedan od počasnih građanina, navedeno je tamo njegove ratne zasluge, pa je malo tu bilo, pošto ste i vi sami mijenjali Odluku ovdje, kolega Topčagiću, da se ne može na osnovu ratnih zasluga dobiti Zlatna značka. Znači, mi sad ne možemo naći nekog, tako stoji u trenutnoj Odluci koju ste vi donijeli, mi ne možemo naći nekog našeg zlatnog ljiljana i reći, e evo vama Zlatna značka, zato što ste Zlatni ljiljan, to ste vi tako definisali, a isto tako udruženje, mislim da je bilo nekad sporno oko 212. pa ste isto kazali, ne može dobiti Udruženje 212. Zlatnu plaketu, zato što, evo, nećemo se voditi tim ratnim. Na temelju toga samo je bilo sporno ovo drugo ime, imali smo raspravu, vi kažete da je bilo tu nonsesa, nije bilo nonsesa, imali smo jednostavno raspravu oko toga i na kraju smo ipak donijeli odluku da oba počasna građanina dobiju tu nagradu, jer ja mislim da zaslužuju. Evo, složili smo se i oko ova dva imena, mislim pričat o Amaru Dediću, kolegica Jogunčić je spominjala, ako on nije po onoj kriteriji ispunio, onda ne znam stvarno ko je. Pored toga što radi to, što radi, mislim da je momak je i humanitarac, pomaže i udruženja u Orahovici tamo i neke druge stvari. E, došli smo, znači, evo oko ovoga se slažemo, i došli smo sad do Zlatne plakete, imamo tu dva imena, oko jednog se apsolutno slažemo, i evo, zapeli smo sad na jednom imenu oko kojeg se ne slažemo. Znači, jel stvarno mislite da možemo doći u tu situaciju da se oko svega slažemo. Evo da je došao Hasulja kao prijedlog, sigurno da bi bilo komentara kako je moguće da je on došao, bivši vijećnik, vaš član i tako. Da je bila Tehna, isto bi bilo vjerovatno nekih komentara. Da, isto ste i vi vodili polemiku u tom fonu, šta bi bilo, kad bi bilo. Samo da vidim, da ne propustim nešto. Kažete, kolega Topčagić je kazao u proteklom periodu. Nažalost, u Odluci nije definisano, a kako sam ja čuo, neka prošla odluka je bilo je tačno definisano, znači, da je neko nešto radio u zadnje dvije, tri, pet godina. U ovoj Odluci toga nema. Znači, protekli period, ništa ne znači. Kako su bodovali, evo, kao što sam i naveo, i prošle godine i ove godine, stvarno, ne vidim nigdje, ni u samoj Odluci, niti ja vidim za shodno da ja dostavljam kako je neko glasao. A što se tiče same, evo to je malo i kolegica Dženita, ja mogu sad pričati kako sam ja glasao, a kako je neko drugi glasao, neću, ne mogu stvarno oko toga. Navela je pitanje žena. Mi, evo, kao što vidite, nemamo među zlatnom značkom nijednu ženu predloženu, sve su muška imena, i na taj način smo ovo i glasali, tri muškarca će dobiti. Ja, lično sam uzeo tu, imam i to pravo, uzeo sam malo više prilikom bodovanja, Udruženje Moja istina, znamo da su to sve žene i znamo ko su i šta rade, u ovoj drugoj firmi koja treba, koja je naš prijedlog, možda neki i ne znaju, možda se niste uputili, a meni je žao, recimo, što Komisija za ravnopravnost spolova nije upoznata sa radom ove firme, znači koja je prije par godina otvorila jedan pogon u najudaljenijoj mjesnoj zajednici, zaposlila 40-50 žena koje, vjerovatno, nikad ne bi imale priliku da rade, da imaju penziono. Čisto radi informisanja moram to spomenuti, da ne bi neko pogrešno tumačio, nije u pitanju 10 žena, nego, ne znam, 40-50, firma koja zadovaljava sve ove kriterije koje ste vi rekli. Sad, ako vi imate problem što je to u Prijekom Brdu, mislim ako razvrstavate mjesne zajednice po tome, ne znam, stvarno, ako imate problem taj što je to firma iz Prijekog Brda. Meni lično nije smetalo to. Što se tiče ovoga što je kazao kolega Demir Milkić i još neki. Svakako, firma Tehna je trebala ovo priznanje dobiti davno, isto tako i firma Hasulja, znači, to su firme koje pomažu, koje rade, koje ostvaruju  kontinuiran napredak. Spominjali ste i ovu salu, i svakako, jedan od naših zaključaka je bio da bi oni trebali dobiti to priznanje za pomoć u izgradnji te sale, ali, evo kad se, ako Bog da, ta sala završi, trebala bi se završiti u ovoj godini, pa da bude to kao jedna kruna. Da li će to biti njihova pojedinačna imena, da li će to biti njihove firme, ako Bog da, kad se ta sala završi, mi ćemo, evo, ja mogu reći u svoje ime, u ime ljudi sa kojima ja sarađujem i dati prijedlog i potruditi se da te firme, da te kompanije budu uzete, jer su stvarno odradile, ne samo one, evo ima i drugih koji su pomagali. Znači, pokušao sam da sažmem, mi smo se sporili znači oko dvije stvari, jedna je stvar način bodovanja, zašto vam nismo dostavili bodovanje, to nas ni ova Odluka ne obavezuje. Zato smo kazali da krećemo zasigurno ono što mognemo u izmjenu te Odluke, to je jedna stvar. Druga stvar, je vama sporno ovo jedno ime, naveo sam ono čime sam se ja vodio. Dakle, mislim da je prikladno, s obzirom da nemamo nijednog ženskog kandidata, mislim da je prikladno da dobije Zlatnu značku firma koja je, po mom mišljenju, na najbolji način, na praktičan način se bori, odnosno, evo, bori, da li to radi svjesno ili nesvjesno, takva je situacija da je položaj žena, odnosno u onoj Odluci, kako kaže, borba za ostvarivanje prava građana, mislim da je postigla tu u toj kategoriji najveći doprinos. Ovo ostalo, evo, mislim da sam odgovorio sve. Što se tiče kolegice Dženite, kolegice Komisija radi u skladu sa Statutom, našim ovdje odlukama, mi smo donijeli jedan zaključak ovdje, da sastav komisija mora biti ispoštovan džender u ukupnom broju, mislim da je to ispoštovan.“
Ispravka krivog navoda:

Mirzet Topčagić:

„Prije svega, iznesen niz netačnih navoda, referisat ću se na ovaj zadnji. Znači, da Komisija radi u skladu sa Statutom i Poslovnikom, i ovaj zaključak uopšte nije bio kojeg je kolega, predsjednik Komisije za propise i Statut, pomenuo, naći ćemo ga, nije uopšte takve vrste, takvog sadržaja. Zaključak je glasio da će se u narednom periodu izvršiti prekopozicija sastava odnosa muškaraca i žena, i da će te komisije konačno biti u skladu sa Statutom i Poslovnikom. Provjerit ćemo zaključak kolega Ahmetoviću. Znači, jedan netačan navod, objavit ćemo ga, naći ćemo ga. Drugi netačan navod, uopšte u iznošenju stava Kuba SDP Gradskog vijeća Gračanica, nisam kazao da nam je krivo što naš prijedlog nije dobio Zlatnu značku. Mi stojimo iza svog prijedloga, smatramo da smo opravdano predložili čovjeka, ali smo rekli da ne smatramo da i oni koji su dobili više boda od strane Komisije, da su zasluženo dobili, i da se nadamo da će u narednom periodu naš prijedlog i dobiti priznanje. Znači, netačan navod broj dva. Netačan navod broj tri, jeste kada se vršila izmjena i dopuna Odluke o dodjeli gradskih priznanja, ovo što ste rekli da smo mi, ali potencirate nekakve, ponovno ne znam šta bih kazao, ko mi. Mi smo tu Odluku usvojili jednoglasno, ima tu kolega koji su učestvovali u radu i donošenju Odluke i pripremi Odluke, iz vašeg Kluba uvaženi kolega Ahmetoviću. Malo se raspitajte prije nego što izađete za govornicu, malo morate ući u suštinu priče, ne ovako bubate kao Maksim po diviziji. Znači, uopšte nije bila izmjena i dopuna ove Odluke da se onemogući, kao što ste kazali, to su velike riječi, dodjela ratnih priznanja, odnosno nosioca zlatnih ljiljana, ratnih vojnih invalida, itd. Učestvovao je i sam Predsjedavajući u izradi, neke kaže da li je to bila namjena donošenja ovakve Odluke. Naprotiv, smo donijeli i želim evo da se izjasne i u kolege koji su učestvovali, jer ste rekli velike riječi. Dodatni kriteriji ima učešće u odbrani u oslobodilačkom ratu, vi ste rekli da ne. Pazite malo šta pričate, molim vas dobro sredite šta govorite, ima stenogram. U kontekstu ste rekli da bukvalno ne postoji mogućnost da se prizna ratna zasluga. Ali, da svi trebaju učesnici u oslobodilačkom ratu dobiti priznanje Počasnog građanina, da ne govorimo o zlatnim ljiljanima. Morali bi konstantno, s obzirom na broj ratnih vojnih invalida, zlatnih ljiljana, svake godine, ko bi digao ruku da zlatnih ljiljan ne dobije Zlatnu začku ili titulu Počasnog građanina. Iz tih razloga smo mi rekli da ratne zasluge su definisane drugačijim kriterijima, i naravno i država BiH je dala, u skladu sa svojim zakonima, priznanja. Ali ovo što ste rekli notorno je neistina, ovo nije ti trebalo da kažeš.“
Replika predsjedniku Komisije Omeru Ahmetoviću:

Mersiha Jogunčić:

„Prvo ću postaviti jedno pitanje. Nismo li mi prilikom usvajanja kriterija za dodjelu priznanja, i kad smo ih mijenjali, kazali da će se ustanoviti nagrada koju ćemo dodjeljivati 25. maja borcima i pripadnicima zasluženim u Armiji BiH. Jesmo li donijeli tu Odluku ikada i jesmo li je sproveli, je li ima ta Odluka. Zato su u ovom bodovanju pripadnici Armije i ratna priznanja dodatni kriteriji. Dakle, da se razumijemo. Mi imamo Odluku posebnu i svakako mi naše zlatne ljiljane, naše borce, oni su, ja ne znam, da bi iko sebi dopustio iz bilo kojeg razloga da bude protiv toga i zbog toga su, onda ne bi drugi građani, jer imamo boraca, imamo i ljudi sa priznanjima, dakle, ne bi niko drugi mogao ni dobiti, ali oni imaju posebno svoju nagradu i oni će je dobiti, ali ovo su dodatni, to sam htjela reći. Ovo drugo što vama hoću kazati, predsjedniče Komisije, to je da ne mogu se svi kandidati bodovati po svim kriterijima. Okej, sport, humanitarni rad, kako ćete mi dati, na primjer, ukoliko ne posjeduje, ja ne znam, ukoliko nema doprinos u nauci. Kako ćete uzeti bodovat i doprinos u nauci. Kako ćete uzeti bodovat ako je neko sportista, humanitarac, sad hlupam sportista, evo ako je neko naučnik i humanitarac i doprinio je infrastrukturi, kako ćete mu dat bodove iz doprinosa u sportu. Biti će nula, da, pa to znači nema bodova, to je nula. Dakle, kolega Arnese, je li nula ništa ili su bodovi, nema bodova. Vi rekoh ste maloprije da bodujete iz svih kriterija, a koji zadovoljavaju, e to je onda nešto drugo. Vi ste kazali da bodujete iz svih kriterija koji su tu. Ne mogu se svi bodovati iz svih kriterija, i to da raščistimo, i to je tako. Ove imamo dodatne i okej, evo, bodovali ste kako ste bodovali, naše je da glasamo kako glasamo. Ponovit ću ponovo, ta diskreciona prava nisu baš, meni su diskriminatorna u odnosu na mene vaša diskreciona prava.“

Replika predsjedniku Komisije Omeru Ahmetoviću:

Dženita Dugić:

„Evo tokom diskusije predsjednika Komisije, mog kolege Omera, mislim da u jednom momentu mi se učinilo da bi možda moglo biti da nije shvaćeno na pravi način ono što sam htjela da kažem. Evo, ja nisam bila dovoljno konkretna, dakle, kada je u pitanju zapošljavanje žena. Ja to u potpunosti podržavam, ja to od srca pohvaljujem i svaka čast na tome onome ko je zaslužan za to, firma koja je zaslužna za to. Ali ja želim i pohvaliti vas i pohvalila sam vas kao evo, što ste prepoznali značaj tog pitanja i budući da ste prepoznali značaj i budući da ste svjesni tog položaja žena, budući da ste svjesni pitanja prava žena, da tako to navedem. Vjerujem da ćete i kao predsjednik Komisije, dakle, s pozicije u kojoj se nalazite, ukoliko već sutra, pa evo konkretno unutar vaših redova pokrenuti određene aktivnosti, da se ispoštuje da vi i u okviru svog dijelokruga rada i onoga čime se bavite, ispoštujete ta prava žena i pokažete neku veću odgovornost na tom polju, u tom smislu. Vi ste naveli, mada moj kolega Mirzet Topčagić je već neki demant napravio na to da tako kažem, ipak, dakle, svjesni smo svi ovdje da ta Komisija nije u skladu sa Statutom i Poslovnikom i da, nažalost, ne radi još uvijek u skladu sa Statutom i sa Poslovnikom, ali evo vjerujem i nadam se i opet vas pozivam da to svi zajedno promijenimo u što skorijem periodu.“
Replika predsjedniku Komisije Omeru Ahmetoviću:

Edin Šehić:

„Kako češće izlazim malo me grlo počelo služiti, tako da moram. Ništa, htio sam da repliciram kolegi Ahmetoviću iz razloga što je ovdje rekao ponovno da je to njegovo diskreciono pravo. Ja mislim da je Komisija stručno tijelo Gradskog vijeća, mi kao vijećnici imamo pravo donijeti zaključak i narediti toj Komisiji da određene stvari uradi za nas. Tako da Klub Naša stranka Narod i Pravda predlaže zaključak, uz ovu Odluku, da se dostavi svim vijećnicima kriteriji i ocjenjivanje svih kandidata za priznanja Grada Gračanica za 2025. godinu.“ 
Replika:

Omer Ahmetović, Komisija za propise i Statut, izbor i imenovanja, gradska priznanja i obilježavanje značajnih događaja i ličnosti:

„Kolega Topčagić je izašao, a naveo da sam imao tri kriva navoda. Prvo ću krenut ovo šta je najvažnije, oko Komisije nećemo puno, nije to sad ni vrijeme ni mjesto. Prvo je on spomenuo vezano za priznanje Počasni građanin. On je spomenuo da smo mi na Komisiji, da je dobio informaciju od članova Komisije da smo pričali neke nonsese i neistine. To je kazao kolega Topčagić, je li tako, slažemo se. On je rekao da smo mi pričali neke nonsese i neistine i onda sam ja njemu samo odgovorio da nismo pričali nonsese, nego smo samo sporili da li možemo dodijeliti priznanje Počasni građanin na osnovu ratnih zasluga. Jer je u obrazluženju navedeno isključivo za jedno lice, neću spominjati ovo ime, samo ratne zasluge, ništa više. To smo mi raspravljali ali evo da ne bi bilo da mi sad ukinemo, pošto samo dva prijedloga bilo, da mi ukinemo sad kažemo daćemo samo jedan prijedlog jer bi bilo opet istih komentara. Nije tačno da smo mi bilo šta kazali protiv boraca, nego samo smo mi raspravljali da li možemo mi dati, s obzirom da je iz ove cjelokupne Odluke ukinuto da ne može samo na osnovu ratnih priznanja, ne možeš samo reći bio si dobar borac evo ti Zlatna značka. Ima dodatni kriteriji, to ja nisam kazao, i žao mi je što kolega Topčagić nije ovdje, malo je tu manipulisao. Ja sam kazao da ne postoji osnovni kriteriji po kojem ti možeš predložiti nekoga na osnovu ratnog učešća, upravo iz ovih razloga i upravo zbog ovoga što je kolegica Mersiha kazala za 25. maj. To je samo, da ne bude jer je spomenuo malo i teže riječi, da mi nije to trebalo, ja sam samo objasnio ono što je on kazao da smo mi neke nonsese iznosili na Komisiji. Nisam ni kazao da je ta odluka donesena samo od SDP-a ili ovog il onog, gledao sam u njega pošto sa njim sam pričao i on je bio predsjedavajući, pa sam kazao da je donesena takva odluka dok u tom prošlom periodu 2023. godine. Odluka o Komisiji, evo samo ću kratko. Sjećam se vrlo dobro te situacije, s obzirom da smo mi kao Gradsko vijeće dali obavezu Komisiji da izdefiniše pravila kako će se popuniti stalna radna tijela, i sjećam se na toj Komisiji da sam ja zajedno sa predstavnicima SDP-a upravo izglasao ovo da, znači, dva člana iz SDA koja su bila tamo, jedan je bio suzdržan nije bio za tu Odluku, znači, ja i dva člana imenovana ispred SDP-a na toj Komisiji izglasali da se komisije pune u globalu gledajući džender.“
Zaključena rasprava.

Vijećnik Vahid Bajrić je u ime Kluba SDP zatražio pauzu od 5 minuta.

Data je pauza od 5 minuta.

Odluka o dodjeli priznanja Grada Gračanica za 2026. godinu je usvojena sa 25 glasova „ZA“ i 3 „SUZDRŽAN“.

Vijećnik Arnes Avdić je u ime Kluba SDA zatražio pauzu od 5 minuta, kako bi Kolegiji održao sjednicu.

Data je pauza od 5 minuta.

TAČKA 6

RAZMATRANJE I USVAJANJE ODLUKE O ORGANIZACIJI I DJELOKRUGU RADA JEDINSTVENOG GRADSKOG ORGANA UPRAVE GRADA GRAČANICA

Mersed Hamzić, Sekretar:

„Ja ću par riječi reći o ovoj Odluci, probati malo obrazložiti. U odnosu na dosadašnju Odluku o organizaciji i djelokrugu rada Jedinstvenog gradskog organa uprave Grada Gračanice, neće doći do povećanja broja radnih mjesta, niti povećanja broja službi. Nova Odluka je skoro pa identična staroj, uz par izmjena. Razlika se ogleda u osnivanju Službe za inspekcijske, stambeno komunalne poslove i zaštitu okolišta, koja je sačinjena od dijela dosadašnje Službe za prostorno uređenje, geodetske i imovinsko pravne poslove, kao i Službe za inspekcijske poslove, obzirom na specifičnu vrstu poslova i potrebe kvalitetnijeg obavljanja komunalnih poslova i izgradnju infrastrukture. Također, došlo je do drugačijeg grupisanja nekih poslova po službama, te su preciznije definisani poslovi. Posebna izmjena se odnosi na osnivanje dvije stručne službe, i tu za poslove gradonačelnika i za poslove Gradskog vijeća. Umjesto dosadašnje Službe za poslove gradonačelnika i Gradskog vijeća, znači i to na bazi nalaza i mišljenja inspekcije datim drugim općinama i gradovima. Obzirom da nema povećanja broja radnih mjesta, provođenje ove Odluke ne zahtijeva nova sredstva u budžetu.“ 

Učesnici u diskusiji:

Edin Šehić:

„Ja ću početi sa ovim, neće doći do zapošljavanja novih, ali se stvara pretpostavka da dođe do zapošljavanja novih. Dakle, ovo uvijek bude podloga da se može proširivati i naravno organizirati Gradska uprava. Ono što mene najviše interesuje jeste sama reorganizacija sekretara Jedinstvenog organa Gradske uprave. Do sada je to bilo jedno lice koje je koordiniralo između Gradske uprave, odnosno gradonačelnika, službi i predsjedavajućeg Gradskog vijeća. Sada ćemo imati bukvalno dvije funkcije, ili konkretno pitanje Gradonačelniku, na koji način će se to riješiti. Da li će ta osoba i dalje biti jedna koja će koordinirati, obzirom da sekretaru Gradskog vijeća gradonačelnik može narediti određene stvari da radi, a on će biti u Službi Gradskog vijeća. Malo mi to, baš tamo vidio sam klauzulu, da li je to greška štamparska ili šta već. Ako je sekretar Jedinstevnog organa Gradske uprave, ima smisla, ako je sekretar Gradskog vijeća koji u okviru te Službe, mislim samo po nalog predsjedavajućeg Gradskog vijeća, koji može iskoordinirati s gradonačelnikom, može dobiti određene zadatke iz svog djelokruga. I evo, dakle, konkretno pitanje, sudbina trenutno sekretara i da li mi možemo u narednom periodu, obzirom da pravimo novi sekretariat, tako reći, možemo li mi u narednom periodu kroz Statut izmijeniti kao druge lokalne zajednice koje sekretara bira Gradsko vijeće na sjednici, kao i predsjedavajućeg. Čisto evo, da li ćemo imati ovom Odlukom mogućnost i tu, naravno uz izmjenu Statuta.“
Sadmir Džebo, Gradonačelnik:

„Što se tiče konkretno ovog pitanja, gospodina Šehića, da doće do podijele. Kao što je i ranije bilo, dakle, sekretare Jedinstvenog organa i posebno je bio sekretar Gradskog vijeća. To je prije ne znam koliko godina spojeno u jednu funkciju. Po svim ostalim, evo, kao što reče i sekretar, mi smo se ovdje zaista rukovodili onim preporukama i odredbama zakonskim, da te sve stvari ispoštujemo. Tako da sekretar Jedinstvenog organa je jedna pozicija i on će biti u toj Službi gradonačelnika, a sekretar Gradskog vijeća je pozicija druga. Što se tiče sudbine, mi ne možemo krojiti nikome sudbinu, mi možemo raspisati konkurs, mi možemo ljudima omogućiti da budu prijavljeni na te konkurse. Trenutni sekretar Gradskog vijeća je osoba koja je državni službenik i uposlena. Tako da što se njega konkretno tiče, njegov radni status nije uopšte upitan, sad samo je tu stvar u tome pozicije na kojoj će biti, ali evo da ne idem stvarno da ne prediciram bilo šta od toga šta će se dešavati. Kada je konkretno aktuelni sekretar u pitanju, nemamo apsolutno nikakvog sada stava po tom pitanju. Što se tiče generalno svih ostalih stvari, i ovdje je služba koja je uslovno, samo ću reći uslovno nova, evo sekretar je to već malo i pojasnio. Dakle, Služba za inspekciju, stanbeno komunalne poslove i zaštitu okoliša, to je isto recimo Služba koju smo tako u nazivu je stavili jer imamo odranije iskustva i evo sad pogotovo što nam dolazi, nadamo se, u narednom periodu kada ćemo aplicirati prema određenim fondovima, prema Evropskoj uniji, na određene fondove bilo koje, i kada je u pitanju bilo šta od tih fondova, projekata koji se tiču zaštite okoliša, on nama traže da imamo tu službu. Dakle, jedan od uslova bude tamo da imate službu da biste mogli aplicirati, tako da je iz tog razloga. Dalje, što se tiče same reorganizacije unutar ostalih službi, nemamo zaista nekih velikih tu promjena, evo ta je služba, dakle jedan dio će se iz Službe za urbanizam, da kažemo tako, dodijeliti ovoj službi koja je proširena, Služba za inspekcije. Uglavnom to ostaje otprilike sve na trenutnom uz neke eventualne mogućnosti, s tim da isto tako, jednostavno i svi ostali da znate, nekada predvidite neke pozicije, ali naravno uvijek bude praznih mjesta, nepopunjenih mjesta i nikada se ne popunjava to odmah sve, nego samo ovisno o tome da li se nekada ukaže potreba za nekim određenim radnim mjestima. Trenutno je to samo još pozicija sekretara Jedinstvenog organa i sekretar Gradskog vijeća zadržava se. Ovo ne znam, Predsjedavajući, što je kolega Šehić pitao, zaista trebate vidjeti da li postoji ta, evo ne znam kako je taj dio stvarno, možemo provjeriti svakako, ja što se mene tiče nemam ništa protiv. Što se tiče radnih zadataka, apsolutno je sve, kada je u pitanju u Gradskoj upravi, svi ti zadaci mogu se uvijek dobiti naravno od gradonačelnika, nebitno ko je u kojoj službi.“

Mersed Hamzić, Sekretar:

„U skladu sa Zakonom o organizaciji organa uprava FBiH sekretar je državni službenik i ne može ga birati Vijeće.“

Replika:

Edin Šehić:

„Hvala sekretaru, ali mislim da nije čuo drugi dio mog pitanja. Dakle, da kroz izmjene Statuta mi omogućimo da može sekretar biti sekretar, da ga Vijeća bira, tako da nije dobro čuo. Ja znam da trenutno ne može biti, mora biti državni službenik, ali po unutrašnjoj sistematizaciji, odnosno djelokrugu organa uprave, gdje se stvara ta pozicija. Evo konkretno pitanje, da li sada državni službenik mora biti i jedan i drugi sekretar, i kao što ste rekli, neće biti novih radnih mjesta, ali ste spomenuli u drugom kontekstu da će biti javni poziv za to mjesto. Da li već imate u glavi, ne morate govoriti, da li će to biti kroz preraspodijelu trenutnih uposlenika, to me interesuje, obzirom da ste spomenuli javni poziv, javni konkurs za tu poziciju. Mislim da nema potrebe pozicija, ako će po Pravilniku o unutrašnjoj organizaciji, sistematizaciji radnih mjesta, biti omogućeno da se preraspodijeli neko već od zaposlenih. Podvlačim, da li moraju državni službenici biti i jedan i drugi sekretar, ili to može biti neko sa određenim normama, odnosno stručnom spremom.“

Mersed Hamzić, Sekretar:

„Evo samo kratko, oba moraju biti državni službenici, a to da li će biti javni poziv ili će preraspodijeliti, to ne znam.“

Sadmir Džebo, Gradonačelnik:

„Da, nemamo tu poziciju, pa neće biti danas novih zapošljavanja.“

Zaključena rasprava.

Odluka o oraganizaciji i djelokrugu rada Jedinstvenog gradskog organa uprava Grada Gračanica je usvojena sa 24 glasa „ZA“ i 2 „SUZDRŽAN“.

TAČKA 7

RAZMATRANJE I USVAJANJE ODLUKE O DAVANJU SAGLASNOSTI ZA IZGRADNJU ELEKTROENERGETSKOG OBJEKTA

Vahid Bajrić, Komisija za urbanizam i ekologiju:

„Odluka o davanju saglasnosti za izgradnju elektroenergetskog objekta u MZ Gornja Orahovica, zaseok Avdići, na parceli k.č. broj 4034. Komisija za urbanizam i ekologiju je razmatrala ovu Odluku, te predlaže Vijeću da istu usvoji.“
Nije bilo učesnika u diskusiji.

Odluka o davanju saglasnosti za izgradnju elektroenergetskog objekta je jednoglasno usvojena, sa 25 glasova „ZA“.

TAČKA 8

RAZMATRANJE I USVAJANJE ODLUKE O PRODAJI NEKRETNINE

Vahid Bajrić, Komisija za urbanizam i ekologiju:

„Komisija za urbanizam i ekologiju je razmatrala ovu Odluku i usvojila je jednoglasno, te predlažemo Vijeću da istu usvoji.“

Nije bilo učesnika u diskusiji.

Odluka o prodaji nekretnine je jednoglasno usvojena, sa 25 glasova „ZA“.

TAČKA 9

RAZMATRANJE PRIJEDLOGA UGOVORA O USTUPANJU I PREUZIMANJU UGOVORA O ZAKUPU SA UDRUŽENJEM SOS DJEČIJA SELA I DAVANJE SAGLASNOSTI ZA POTPISIVANJE ISTOG

Učesnici u diskusiji:

Edin Šehić:

„Pa samo bih volio, mislim volio sam da je izvjestilac malo izašao da nam pojasni, obzirom da su već ugovori potpisani, već je to po meni na snazi. Samo šta je u suštini izmjena, kratko u dvije rečenice. Jedna sugestija, obzirom da sam prije par dana razgovarao sa gospodinom Hamdijom iz Udruženja Osmijeh, također, ona njihova zgrada koja zaista bi trebala biti funkcionalna na neki način za naše građane, oni koji su u potrebi. Pa čisto u razgovoru, evo sugestija Gradonačelniku, da i s njima obavi razgovor da možda tu pokušamo zgradu zajedničkim snagama staviti u funkciju za potrebe naših građana. Ali evo samo da mi pojasni, ako može u dvije rečenice, šta je svrha ovog prodruženja, obzirom da u onom kontinuitetu sam vidio da je to na snazi 99 godina, pa čisto onako ako može mi samo poentu da kaže.“
Sadmir Džebo, Gradonačelnik:

„Kada je u pitanju ovaj zakup, odnosno izdavanje sa SOS-om, nije ništa se prodružilo, nije se u biti ništa ni promijenilo. Samo je došlo do promjene u čini mi se u njihovoj organizaciji, u strukturi samog upravljanja unutar samog SOS Bosne i Hercegovine. Nekada je tu bilo potpisan ugovor sa SOS Austrija, sada je to dato na upravljanje njima. I mi smo ponovo stavili, dakle, nije probijen onaj rok od 99 godina, nego je ovo samo, sad kako da vam objasnim da građani to razumiju. Dakle, u jednom trenutku je to bilo SOS i dato je na upravljanje SOS, evo da kažem tako, Austrije, njihovoj centrali. Sada su oni svojom odlukom, njihovom, ovdje se tiče isključivo SOS, ne Grad Gračanice. Oni su tom svojom odlukom dali na upravljanje svu imovinu SOS Bosni i Hercegovini. Evo, da ne govorim sada one tamo nazive, kako jeste zaista, i samo je u tom dijelu razlika. Sada mi moramo ponovo potpisati sa njima taj ugovor. Nismo produžili nikakav rok, ostavljeno je na onih 99 godina koliko je odranije. Dakle, sada to više nije 99, nego je to za tih 30 godina manje, to je taj dio Dakle, samo je u tom dijelu i ništa se apsolutno nije promijenilo u samom uslovu izdavanja ugovoru, tako da sve je ostalo zadržano. A što se tiče ove zgrade Osmijeh, apsolutno trebamo vidjeti ukoliko postoji mogućnosti. Ja stvarno nisam do sada imao priliku da sa gospodinom Hamdijom razgovaram. Poslednji puta smo imali, čini mi se, susret ovdje gore na zgradama Lamele, kada je bilo nešto problem sa začepljenjem odvodnih cijevi. Nekada davno sam i sam bio volonter u Osmijehu. Tako da, evo, svakako, ukoliko postoji mogućnost, tu sam.“

Zaključena rasprava.

Ugovor o stupanju i preuzimanju ugovora o zakupu sa Udruženjem SOS Dječija sela i davanje saglasnosti za potpisivanje istog je usvojen jednoglasno, sa 25 glasova „ZA“.

TAČKA 10

RAZMATRANJE I USVAJANJE ODLUKE O PRESTANKU MANDATA ČLANU VIJEĆA MZ VRANOVIĆI

Nije bilo učesnika u diskusiji.

Odluka o prestanku mandata članu Vijeća MZ Vranovići je jednoglasno usvojena, sa 25 glasova „ZA“.

TAČKA 11

RAZMATRANJE I USVAJANJE ODLUKE O DODJELI MANDATA ČLANU VIJEĆA MZ VRANOVIĆI

Nije bilo učesnika u diskusiji.

Odluka o dodjeli mandata članu Vijeća MZ Vranovići je jednoglasno usvojena, sa 25 glasova „ZA“.

TAČKA 12

RAZMATRANJE I USVAJANJE ODLUKE O DOPUNI ODLUKE O IMENOVANJU VIJEĆA MZ MALEŠIĆI

Omer Ahmetović, Komisija za propise i Statut, izbor i imenovanja, gradska priznanja i obilježavanje značajnih događaja i ličnosti:

„Komisija je dobila odgovor od političkog subjekta SDP Gračanica da se vezano za Odluku o imenovanju VMZ Malešići ne vodi nikakav proces pred sudskim instancama u FBiH. Komisija je dala pozitivno mišljenje na navedenu Odluku o dopuni Odluke o imenovanju VMZ Malešići.“

Nije bilo učesnika u diskusiji.

Odluka o dopuni Odluke o imenovanju Vijeća MZ Malešići nije dobila potrebnu većinu, sa 11 glasova „ZA“, 2 „PROTIV“ i 11 „SUZDRŽAN“.

Predsjednik Kluba vijećnika SDP Mirzet Topčagić je izrazio sumnju u glasanje i zatražio pojedinačno izjašnjavanje.

Prešlo se na poimenično izjašnjavanje:

1. Almedin Omerović (SUZDRŽAN)

2. Arnes Avdić (SUZDRŽAN)

3. Avdo Kurtović (ODSUTAN)

4. Hamdo Huskić (SUZDRŽAN)

5. Haris Hasić (SUZDRŽAN)

6. Imad Mustafić (SUZDRŽAN)

7. Meliha Kurtović (ODSUTNA)

8. Omer Ahmetović (SUZDRŽAN)

9. Reuf Buljubašić (SUZDRŽAN)

10. Sabiha Mujkić (SUZDRŽAN)

11. Samra Delić (SUZDRŽAN)

12. Selma Begović (SUZDRŽAN)

13. Adnan Salihbašić (ZA)

14. Dženita Dugić (ZA)

15. Helvedin Okanović (ZA)

16. Ibrahim Hasić (PROTIV)

17. Mahir Delić (ZA)

18. Mirzet Djedović (ZA)

19. Mirzet Topčagić (ZA)

20. Nadija Korić-Bećirović (SUZDRŽAN)

21. Nedžad Devedžić (ZA)

22. Tijana Lukić (ZA)

23. Vahid Bajrić (ZA)

24. Amel Iljazović (ODSUTAN)

25. Ervin Alić (ODSUTAN)

26. Mirza Okić (SUZDRŽAN)

27. Demir Milkić (ODSUTAN)

28. Nedžad Kulić  (ODSUTAN)

29. Edin Šehić (ZA)

30. Mersiha Jogunčić (ZA)

Poslije poimeničnog izjašnjavanja Odluka o dopuni Odluke o imenovanju Vijeća MZ Malešići nije dobila potrebnu većinu sa 11 glasova „ZA“, 1 „PROTIV“ i 12 „SUZDRŽAN“.

TAČKA 13

RAZMATRANJE I USVAJANJE IZVJEŠTAJA O REALIZACIJI PROGRAMA RADA VIJEĆA MJESNIH ZAJEDNICA (S PROGRAMOM RADA VIJEĆA MZ ZA 2026. GODINU)

Učesnici u diskusiji:

Edin Šehić:

„Čestitam kolegama iz opozicije, pardon iz pozicije, koji evo ne dozvoljavaju, obzirom da raspravljamo o radu VMZ, da se kompletira jedna uspješna mjesna zajednica i da radi u punom kapacitetu. Politički mišići su na sceni, ali dobro. Što se tiče samog Izveštaja o radu VMZ, kolegica Mersiha je malo više, detaljnije će neke stvari iznijeti. Ono što ja zamjerim jeste, mislim, prvo moram pohvaliti Predsjedavajućeg što je ovaj uvod napravio šta bi sve trebalo i kako bi trebalo radit svako VMZ i to je zaista za pohvalu i trebao bi ovaj tekst definitivno da ima svaki predsjednik i svaki član VMZ. Obzirom na stranici 7. i 8. kažemo da će između ostalog mjesna zajednica da pokuša biti nezavisna i depolitizirana, demokratsko odlučivanje, participativnost. Evo sad smo ovaj, nažalost, zabranili to jednoj mjesnoj zajednice da tako radi. Dakle, dosta mjesnih zajednica nije ispoštovalo Statutarnu obavezu dostavljanja svojih izveštaja koji bi trebali biti potvrđeni na zboru građana, samim time, po Statutarnom, Predsjedavajući, a i time i Gradonačelnik imaju potpuno pravo da raspusti takva VMZ. Ali evo, neka to bude na organu koji koordinira i ko najviše radi sa VMZ. Rekao sam kolegica će malo više o tome, ali ona će reći, naravno, stav a i ja ću ga ponoviti. Obzirom da ovaj, zaista izveštaj, što će kolegica malo više iznijeti, nije potpun i ne može dobiti zaista od nas podršku. Tako da ćemo biti suzdraženi po ovom Izvještaju, jer ovo što će kolegica iznijeti, zaista, dosta stvari je trebalo da se nađe još u Izvještaju.“ 

Mersiha Jogunčić:

„Zaista, cijeneći vaš rad i rukovodeći se onim što ste napisali na početku i na uvodu, koji je dosta opširan i dosta sadržajan i daje prave impute kako treba da se radi u VMZ. Ja ću se sad referirati na tačku koja kaže razmatranje i usvajanje Izvještaja o realizaciji programa rada VMZ s programom rade VMZ za 2026. godinu. Kada je u pitanju izbor članova VMZ, očekivali smo da izvjestilac navede podatke o VMZ koje nisu formirane u skladu sa Statutom Grada i Zakonom o ravnopravnosti spolova, ali o tome u Izvještaju nema ni riječi. Na taj način stiče se utisak da su politički subjekti koji su predlagali svoje predstavnike u VMZ u potpunosti ispoštovali obavezu ravnopravne zastupljenosti oba spola u skladu sa Zakonom o ravnopravnosti spolova. Napominjem da je i dalje u sedam mjesnih zajednica vijeća nisu formirana u skladu sa Statutom Grada i Zakonom o ravnopravnosti spolova BiH, odnosno da Gradsko vijeće Gračanica nije realizovalo preporuke Gender centra FBiH na ovu temu. Dalje, u Izvještaju je navedeno da je svaka mjesna zajednica dužna minimalno jednom u toku godine, a može i više puta u zavisnosti od potrebe, održati forum građana. Na osnovu pregledanih izvještaja iz VMZ situacija na temu foruma je sljedeća. Samo sedam mjesnih zajednica od 23 je u 2025. godini održalo po jedan forum. Babići, Buk, Gračanica, Donja Lohinja, Piskavica, Pribava, Škahovica, izvinjavam se, ima Gornja Orahovica. Što se tiče zborova građana, isti su održani u samo četiri. Babići, Doborovci, Piskavica i Pribava, a u dvije mjesne zajednice su organizovane i održane javne rasprave na temu Nacrta Budžeta Grada Gračanica, a to su Gračanica i Lukavica. Ostale mjesne zajednice u svojim dostavljenim izvještajima nemaju podatke o održanim javnim raspravama, zborovima i forumima građana, izuzev ove ispravke za forum za Gornju Orahovicu. Od 23 mjesne zajednice, kod pet su rashodi veći od ostvarenih prihoda, a to su Babići, Doborovci, Pribava, Prijeko Brdo i Soko. U Izvještaju MZ Babići je objašnjeno na koji način i kojim sredstvima je ova razlika pokrivena, dok kod ostalih mjesnih zajednica podataka na ovu temu nema. U finansijskom izvještaju VMZ Džakule u dijelu prihoda znamo da je uočljivo da nakon jula mjeseca, 2025. godine, ova mjesna zajednica nema prihoda ni po kom osnovu i da joj je račun blokiran. Iako je iz Budžeta Grada u 2025. godini za rad VMZ isplaćen iznos od 120.000 KM, a za rad predsjednika VMZ iznos od 91.629 KM. Ova dva organa u mjesnim zajednicama nisu uspjeli napraviti značajni rezultat u svrhu veće interakcije sa svojim građanima koji zastupaju i o kojima brinu. Da je rezultat nakon uloženih 211.629 KM bio bolji, vjerovatno ne bismo u zaključnom razmatranju ovog Izvještaja imali konstataciju da je velika većina građana indolentna za javni život. U ostalom, šta da i očekujemo od građana u mjesnim zajednicama kada im je uskraćeno pravo da direktno utiču na izbor svojih predstavnika u organima mjesne zajednice, što nama implicira da možda trebamo krenuti u izmjenu Statuta. U Izvještaju za 2025. godinu navedeno je da su posjete VMZ ostvarivane u 2024. godini. Ja sad bih zamolila izvjestioca da ovu svoju konstataciju, ili u 2025. godini, ne znam, u ovom Izvještaju koriguje, jer vjerujem da se misli da je štamparska greška ovo. Mada nije navedeno u kojim mjesnim zajednicama su te posjete realizirane, trebalo je biti, pa da znamo gdje je bila posjeta, gdje nije. I u zaključnom razmatranju sam podnosilac Izvještaja konstatuje sljedeće. Za kvalitetan rad VMZ potrebna je dobra saradnja i komunikacija VMZ i građana mjesne zajednice. Pore toga, građane potrebno je uključiti u sam proces identifikacije problema u lokalnoj zajednici uz iznalaženje najboljih rješenja za iste. Kasnije, potrebno je građanima prezentovati šta se uradilo uz davanje obrazloženja, zbog čega neki projekti u tom momentu nisu bili predmetom implementacije. Dakle, u Izvještaju ne postoji niti jedan podatak da li je neko od VMZ svoje godišnje izvještaje o radu, finansijske izvještaje i programe rada za narednu godinu prezentovalo i razmatralo na zborovima građana, kako je to propisano članom 66. Statuta Grada Gračanica, a koji glasi: „Prije donošenja godišnjih programa rada, finansijskog plana i izvještaja o radu i finansijskog izvještaja, Vijeće mjesne zajednice je dužno provesti javnu raspravu na zboru građana mjesne zajednice.“ I na kraju, htjeli ili ne, moramo se složiti sa konstatacijom da je velika većina građana indolentna na rad VMZ, ma koliko rad u tim vijećima bio težak. Ja poštujem VMZ, poštujem predsjednike i njihova zalaganja, ali izvještaj koji su dostavili govori sasvim suprotno.“
Mirza Okić, Predsjedavajući:

„Svi mi znamo kako je u tim mjesnim zajednicama, što se tiče samog rada, da je to jako teško i mukotrpno. Ja se zaista moram ovdje zahvaliti i pohvaliti kolegu koji je prije mene vodio, bio predsjedavajući, na ovakvom vidu izvještaja, gdje mi možemo uočiti u suštini nerad VMZ. Hvala kolega, zaista ovo nam daje punu sliku u suštini koliko možemo donijeti presudu, koliko neko radi ili ne radi. Ovaj Izvještaj je danas pred nama i ja kao predsjedavajući koji imam saradnju sa VMZ, na osnovu ovih informacija ću se voditi u poboljšanju i popravljanju ovih stvari koje su sugerisane i koje su sasvim na mjestu od kolegice Jogunčić. Nažalost imamo i u izvještajima tamo gdje ja znam da su provedeni forumi, ali ne znam iz kojeg razloga sekretari ili predsjednici nisu naveli. Imali smo tamo pokušaja sprovedbe zborova građana gdje tri pokušaja nije uspjelo i onda to dođe odgovornost na VMZ da oni usvoje taj izvještaj kakav jest ili program rada, ali evo neopravdava da ne trebamo vršiti i dalje pritiske, odnosno saradnju, što veću saradnju i bolju saradnju sa građanima u svim mjesnim zajednicama. Evo Vijeće je samo neka spona između nas i građana i to trebamo iskoristiti na pravi način. Ovo što kažete greška je bila, za 2025. godnih, nije 2024. godinu. Tako da je moj prijedlog da se ipak ova Izvještaj usvoji, a moja obaveza je da sljedeći izvještaj bude daleko bolji i potpuniji i da budemo svi ovdje zadovoljni sa radom VMZ.“
Mirzet Topčagić:

„Konstantno evo mi nikako da imamo, da dobijemo nekakvu jasnu sliku stanja naših VMZ na prostoru Grada Gračanica. Evo imam osjećaj da se vrtimo u krug, ali mislim da pomaka ima. Konstantno pričamo kada je pitanje organizacije mjesnih zajednica na prostoru Grada Gračanica, ja bih to svrstao u nekakve tri kategorije. Super razvijene i organizovane mjesne zajednice, koje otprilike jedna trećina od ukupnog broja stoji. Srednje razvijene, koje su nešto malo u lošijoj organizaciji kada je u pitanju sama organizacija rada i transparentnost, i one što bi rekli, evo, koje još treba puno toga da se uradi da bi imali one osnovne neke stvari, kao što imaju ove iz prve kategorije i druge. Ali konstantno se radi, reći ću evo iz ličnog iskustva, kao što je Predsjedavajući, evo, zahvaljujem se što je, nije mislim bio dužan da kaže, da primijeti nekakvo zalaganje. Prije nekoliko godina dobijali smo izvještaje na razno raznim obrazcima, formularima, čak bilo je tu i nekakvih paragon blokova, odluka vijeća, blagajničkih isplata, apsolutno neidentično, da više ne znate ni koje šta. To sve postoji u arhivi Gradske uprave, ko je na kakav način donosio izvještaje kada je u pitanju pravdanje realizovanih sredstava, prije svega toga, ali i narativni izvještaj o radu samih VMZ. Pokušali smo da u skladu sa UNDP-om napravimo nekakve urneke, odnosno jedinstvene obrazce i evo imamo sada barem priliku da uočimo jasne nedostatke kada su u pitanju dostavljanje njihovi izvještaja i naravno to nam daje sad jedan pravac da trebamo i dalje da nastavimo da radimo u ovakvom pravcu kako bi dobili ono konačno što svi želimo, znači, uključenost građana, transparentnost u radu VMZ i sve ono što je naša obaveza i zakonska obaveza. Čisto radi javnosti, pošto je puno ljudi i ne zna, evo i naših sugrađana i građana, na koji način se podnose izvještaji. Ovaj Izvještaj koji je ovdje dostavljen treba da bude potkrijepljen finansijskom dokumentacijom koja se redovno dostavlja u Službu za finansije. Svaki predsjednik VMZ je dužan do isteka roka, odnosno donijeli smo odluku da se mora, mjesečno da se dostavljaju fakture dobivene, eventualno ako ima izlazni faktura, ako mjesna zajednica ima nekakav prihod ugovora o zakupu, da se dostave mjesečno u Službu za finansije Grada Gračanica, koja u ime VMZ izrađuje završne račune i podnosi je Finansijskoj informativnoj agenciji FBiH. Znači, svi izvještaji su, bilans stanja, bilans uspjeha, da pojasnimo ovo, su odloženi, deponovani su u Gradskoj upravi i, naravno, nakon pet godina Zakon o arhivskom poslovanju, oni više nisu dužni da budu u Gradskoj upravi, preuzima ih mjesna zajednica. Imamo puno konfuzije kada je u pitanju ta transparentnost. Svi treba da znaju, da je svaki predsjednik dužan da sve izvode u toku jedne kalendarske godine iz banke gdje je imao otvoren transakcijski račun, dostavi u Gradsku upravu do isteka roka, a to je 28.02. kada je zadnji rok za podnešenje finansijskog izvještaja. Ti svi izvodi, normalno, treba da budu pokriveni osnovnom finansijskom dokumentacijom, fakturama, eventualno ako ima blagajnu, blagajničkim isplatnicama, naplaticama itd., i to da se već jednom riješi. Evo čisto govorim radi ljudi koji ne poznaju. Znači, završe račune radi Služba za finansije Grada Gračanica u ime svih mjesnih zajednica. Da ne bi imali svi svoje knjigovođe, jer je to i trošak, to radi Grad Gračanica. I drago mi je evo da imamo, što kaže, jedan sad dobar temelj, gdje evo treba svi da se uključimo u svojim lokalnim zajednicama, gdje ko djeluje, da pokušamo. Evo, očigledno se pokazuje, i slažem se sa kolegicom Jogunčić, da učešće građana u odlučivanju nije na onakvom nivou kakvom treba. Naravno, tu se radi i o zborovima građana, lično sam zakazivao i zborove građana i forume građana. Mislim, forum tek su uvedeni kada više nisam bio predsjednik MZ, gdje je bio jako, jako mal odziv građana. Znači, nismo imali način, objavljivali smo i na oglasnim tablama i na facebook stranicama MZ, pozivali građane prilikom prije svega razmatranja Nacrta Budžeta za svaku kalendarsku godinu Grada Gračanica, eventualno o realizaciji nekakvih strateških projekata. I jako, jako mali je bio odziv, lično evo u mojoj MZ. Jednostavno moramo na tome raditi, i na sami način mi ćemo postići, znači, ako uključimo građane, podićemo i nivo transparentnosti i sve ono što, evo, očigledno postoji dilema da li imamo ili nemamo. Ja, evo, što se kaže, za mene je ovaj Izvještaj korektan, može još da sadrži nekakvih stvari, ali kada se radi u prilozima sva ova dokumentacija koja je iskazana ovdje, svi finansijski pokazatelji treba da budu potkrijepljeni u završnom računu svih mjesnih zajednica u 2025. godini.“
Ibrahim Hasić:

„Evo, s obzirom da ja imam to bogato iskustvo, četvrstoljeća, zaokružio znači 25 godina. Naravno, radilo se koliko se moglo raditi uredno, a uvijek se može raditi bolje. Prema tome, što se tiče knjigovodstva mjesnih zajednica, ta su knjigovodstva specifična, oni koji, pretpostavljam, znaju šta ja hoću kazati. Pogotovo one mjesne zajednice koje su u dodiru sa gotovinom, one mogu kreirati svoje finansijske izvještaje, i ovake i onake. One mjesne zajednice koje nemaju dodira sa kešanom, one ne mogu ništa kreirati. Znači, sve ide na žiroračun. Evo, MZ Malešići ima dva žiroračuna, ima jedan pomoćni, ima osnovni i glavni itd. Prema tome, da bi knjigovodstvo funkcionisalo, da bi računovodstvo u stvari ovdje radilo kako treba, naravno, ti ako žiralno radiš, pare ležu na račun, izvode banka šalje mjesnoj zajednici mailom, prije je bilo sanduče pa odeš pa digneš, sad šalje na mail itd. Domaćin mjesne zajednice je pravi predsjednik mjesne zajednice, ja sam to radio i ja imam možda od 2003. do 15.4.2025. imam kopirane sve izvode koje su odložene gore, ako ih ne bude naslednik moj zapalio poslije toga. Znači, toliko imam sve sortirano po godinama, također, imam odluke. Samim tim, kad dođe izvod, odnosno odneseš fakture u knjigovodstvo, kad knjigovođa pođe knjižit, ako je dobio izvod, nije dobio fakture, a na izvodu vidi da je bila faktura, kaže ej donesi mi fakturu, nisi dostavio fakture, ili ako si dostavio fakturu, kaže, nemaš tog i tog izvoda. Prema tome, složen je posao, ponavljam, onih mjesnih zajednica i da bi bili časni i pošteni izvještaji, treba dobro se udariti u glavu i treba voditi računa, a ja ću vama kazat, ja sam za svojih 25 godina, i to mi je ponos, dva puta imao kontrolu i to visokih istražitelja, da znate dobro, visokih istražitelja, dva puta po mjesec dana su radili, ja u Lukavac, a oni u knjigovodstvo, oni pokupe iz knjigovodstva, pa onda meni kažu dođi u Lukavac. Pa sam bio u poziciji da čovjek nije htio sa mnom popiti kahvu dok je trajao proces. Kad je sve završio, kad je zapisnik sačinio, ja ispotpisivao, i onda kaže čovjek, eto ga žive je i sad je načelnik policije ovdje, hajmo sad gdje god hoćeš javano i neka svako gleda u nas, da ja i ti pijemo zajedno. Ja čistog obraza idem, ja, a ti si svojim dokazao da je sve u redu. Mislim, malo je suvišno o sebi pričati, ali ja govorim činjenicu. Znači, ja sam dva puta imao kontrolu po mjesec dana. Prema tome, s obzirom da sam ja 50 i nešto godina radio s parama i s tuđim i sa svojim, i eto i ovih 25 godina radio, znači, to prvo treba znat raditi. Treba voliti, pa treba znat, treba raditi časno i pošteno. Ne sumnjam da moj naslednik u Malešićima, ako mu ne bude nešto bilo jasno, ima od koga dobiti informaciju, a ako bude griješio, Boga mi, ja neću preko toga prilaziti, a ako me bude pitao, dobit će ispravnu informaciju i bit će sve u redu. Samo još, izvinjajme se, jednu rečenicu. Nije lahko predsjedicima VMZ, lahko je možda u tri, četiri mjesne zajednice, gdje ima tu para. Gdje ima para, mislim, može se vijećniku isplatit ako imaš para na računu mjesne zajednice, možeš isplatit svakom vijećniku VMZ po 100 KM po sjednici, ako imaš para. Doneseš odluku i možeš isplatit, mada nije to to. Ali, oni koji nemaju para, koji nazor, koji ne mogu platit struje, aj dobivaju eto za struju, to je neka im Bog bude na pomoći. Toliko od mene i želim svakom predsjedniku dobru sreću, pamet u glavu, težak je to posao.“ 

Zaključena rasprava.

Izvještaj o realizaciji Programa rada Vijeća mjesnih zajednica (s Programom rada Vijeća MZ za 2026. godinu) je usvojen sa 21 glasom „ZA“ i 3 „SUZDRŽAN“.

Sjednica je završena u 14,25 sati.

  ZAPISNIK VODIO:                                                                          PREDSJEDAVAJUĆI

                                                                                                               GRADSKOG VIJEĆA

___________________                                                                       

      Hazim Iljazović                                                                             ____________________                    

                                                                                                                          Mirza Okić

